qundao/data-zh-poetry huggingface dataset:
台城路·妓席作
作者：查慎行
朝代：清
体裁：词

犀帷乍卷佳人出，夜堂静愔愔地。两板红牙，一枝清笛，傍有卢郎偷倚。歌头酒尾。漫博得当场，厌厌微醉。尔许风流，烟花南部兴聊寄。座中年少凡几。是谁先感叹，家隔千里。珠箔飘灯，红筵夺目，恼乱江东荡子。天涯失意。倩半幅罗巾，揾将清泪。檐雨潇潇，曲终更漏起。
台城路·寄题初邻水亭
作者：查慎行
朝代：清
体裁：词

两湖千顷菱花白，卷帘涨痕微退。蓼岸烟轻，芦村雾重，相望浑如天外。云山一带。算城北城南，故人都在。钓具诗筒，鸥边稳棹并谁载。三间料合闲闭，向东西南北，生事频悔。归橐长枵，游踪渐近，此段妻儿应怪。前期不碍。有蒪担挑鲈，纬萧拦蟹。秋雨濛濛，重来听欸乃。
台城路·武陵换船自龙阳至长沙
作者：查慎行
朝代：清
体裁：词

山穷水远苍茫外，楚天顿开心目。紫草湾洄，白沙洲溆，都入郭熙横幅。家家农牧。已闲却人牛，葑田早熟。渔户风烟，插竿晒网出茅屋。程程鹭眠鸥宿。长年能一一，指似遗俗。岸阔三秋，湖平八月，又转清湘几曲。浮青剪绿。趁细雨蘋香，沽将醽醁。好卸轻帆，古碑寻岳麓。
台城路·浦市别宋梅知并简故园诸子
作者：查慎行
朝代：清
体裁：词

黄花黄叶沅南岸，相逢便经挥手。浦口羁帆，尊前新月，此会他乡难又。踟蹰搔首。羡独木船轻，归程易就。我亦思归，客中送客拗杨柳。旧交屈指某某。感因风寄讯，书疏都有。离绪纷纷，报章草草，此外尽烦君口。多能记否。好为我殷勤，遍传良友。预想挑灯，故园他夜酒。
台城路·登岳阳楼
作者：查慎行
朝代：清
体裁：词

三年行尽西南路，重来岳阳楼下。宿雾占风，晴霞辨雨，变态空濛难写。乾坤作冶。看万象俱融，镜光东泻。一笛飘萧，秋心吹满洞庭野。旧来战尘初洗，凭轩休涕泗，目断戎马。远浦沈烟，轻舠点叶，既济风波翻怕。琴高待跨。奈地少云多，鱼龙未化。剩有閒情，坐观垂钓者。
台城路·秋声
作者：查慎行
朝代：清
体裁：词

商飙瑟瑟凉生候，孤灯影摇窗户。堤柳行疏，井梧叶尽，添洒芭蕉片雨。才听又住。正澹月朦胧，微云来去。簌簌空廊，有人还傍绣帘语。多因枕上无寐，搀二十五更，残点频误。响玉池边，穿针楼畔，一派难分竹树。零砧断杵。更空外飞来，搅成悽楚。别样关心，天涯惊倦旅。
台城路·自到江陵三得王桐村书感其勤惓之意填此奉答
作者：查慎行
朝代：清
体裁：词

来鸿去燕绵绵路，惊心二三千里。骨肉无多，平安却赖，六六红鳞频寄。吴霜初试。想橘瓣分苞，蟹螯断跪。䆉稏村边，柴门相望老兄弟。登高却当此际。长江遥极目，何限云水。沙市留诗，旗亭画壁，谁管渚宫故事。芦花风起。正鼓瑟人来，数峰衔翠。渺渺知音，满怀空忆子。
台心菜
作者：查慎行
朝代：清
体裁：五言律诗

未绽黄金粟，先抽绿玉篸。大烹充瓦釜，小摘满筠篮。不卖何求益，多尝讵觉贪。斋厨无异馔，童仆也分甘。
史蕉饮前辈招集一�园分赋
作者：查慎行
朝代：清
体裁：七言律诗

踏屐冲泥取次行，重来忽漫听秋声。空园树比昔年老，积雨天逢今日晴。世上官情閒最好，诗中澹味炼难成。韩家潭外如钩月，爱领新凉到凤城。
合肥大司马李公席上听杨老弹琴
作者：查慎行
朝代：清
体裁：七言律诗

卧游堂北夜愔愔，及记年时刻烛吟。别后人谁怜废瑟，爨馀公自赏孤琴。众山图画声相应，一技工夫老更深。惭愧重来听雅奏，也应情感为知音。
吊元左丞余忠宣公墓二首·其一
作者：查慎行
朝代：清
体裁：七言律诗

王气江东五彩云，上流假手缓游氛。若教京观同时筑，谁表孤忠异代坟。僭号无成终是贼，杀身得地孰如君。到头此事关天幸，不死吴军死汉军。
吊元左丞余忠宣公墓二首·其二
作者：查慎行
朝代：清
体裁：七言律诗

残局何须论上都，一军援绝势真孤。江山故垒残骸在，社稷中原尺土无。计定全家争赴难，时危几个肯捐躯。他时谪守含山庙，愧杀生降一老儒。
吊秋花二首·其一
作者：查慎行
朝代：清
体裁：五言律诗

贫到今年甚，栽花径并荒。客疏閒步屧，庭失好秋光。枯槁翻因水，摧残不待霜。感时觇物变，浑似阅沧桑。
吊秋花二首·其二
作者：查慎行
朝代：清
体裁：五言律诗

为少成阴树，从添覆地花。频频滋灌溉，历历萎泥沙。凉蝶飞何处，秋虫话别家。陈根如不死，春雨望萌芽。
同人中秋集陈寄斋宅
作者：查慎行
朝代：清
体裁：古风

南游我昨逢佳节，两度中秋瘴如墨。去年对酒洞庭湖，万顷平波铺练雪。电光一瞬等閒过，倏忽还家又今夕。良朋折柬邀共醉，怜我匆匆复行色。晚来微雨过城西，影落人衣月东出。明河一洗秋容净，海气天光较然划。街头无人市声敛，相国门前月尤白。门前看月堂上歌，白月红灯互相射。绣屏屈膝围娇面，赴节红牙夜深拍。沈沈箫管索索丝，微动梁尘堕犹涩。清商一线徐引去，桂树流飔叶初脱。此时中庭月停午，窈窕穿帘巧相觅。须臾腰鼓忽勾阑，假面西凉群啧啧。欢场冷落年数久，对此翻令感萧瑟。却忆江湖载酒时，芦花深岸闻吹笛。故人颜色就归梦，羽短途长莽飞越。此来会合殆天幸，竿木逢场看跳掷。徵歌自笑胆气粗，起舞偏惊耳轮热。东南盘敦君眼见，供帐如云扫无迹。独留好景付我曹，莫向瑶台话尘陌。只愁客散月易斜，人事苍茫难料得。来年作客知何地，此地来年召何客。南枝栖鹊催五更，东野寒蛩号四壁。殷勤酹月还一杯，珍重清光照离别。
同人中秋集陈寄斋宅
作者：查慎行
朝代：清

南游我昨逢佳节，两度中秋瘴如墨。去年对酒洞庭湖，万顷平波铺练雪。电光一瞬等闲过，倏忽还家又今夕。良朋折柬邀共醉，怜我匆匆复行色。晚来微雨过城西，影落人衣月东出。明河一洗秋容净，海气天光较然划。街头无人市声敛，相国门前月尤白。门前看月堂上歌，白月红镫互相射。绣屏屈膝围娇面，赴节红牙夜深拍。沈沈箫管索索丝，微动梁尘堕犹涩。清商一线徐引去，桂树流飔叶初脱。此时中庭月停午，窈窕穿帘巧相觅。须臾腰鼓忽句阑，假面西凉群啧啧。欢场冷落年数久，对此翻令感萧瑟。却忆江湖载酒时，芦花深岸闻吹笛。故人颜色就归梦，羽短途长莽飞越。此来会合殆天幸，竿木逢场看跳掷。徵歌自笑胆气粗，起舞偏惊耳轮热。东南盘敦君眼见，供帐如云扫无迹。独留好景付我曹，莫向瑶台话尘陌。只愁客散月易斜，人事苍茫难料得。来年作客知何地，此地来年召何客，南枝栖鹊催五更，东野寒蛩号四壁。殷勤酹月还一杯，珍重清光照离别。
同人集枣东书屋分赋二首·其一
作者：查慎行
朝代：清
体裁：古风

春偷桃杏妍，夏窃芙蕖艳。秋荣杂桂菊，冬至亦时敛。乐子之无知，多将四时占。
同人集枣东书屋分赋二首·其二
作者：查慎行
朝代：清
体裁：古风

小小黄金花，媚人如自献。聊陪今日赏，适我他方愿。众醉敢独醒，不劳持盏劝。
同刘若千前辈汪紫沧钱亮功两同年登密云县钟鼓楼
作者：查慎行
朝代：清
体裁：七言律诗

三面巍峨一面平，乱峰如玦吐孤城。望中禾黍开畿甸，掌上风云接帝京。出塞双雕盘远势，入关万马壮秋声。夕阳楼下枯荄里，半截残碑纪用兵。
同南陔九畹游岳麓中途遇雨兴尽而返
作者：查慎行
朝代：清
体裁：七言律诗

缃帙曾披北海碑，南游雅与素心期。好奇历险人皆笑，冒雨寻山兴又痴。双屐泥痕苔剥落，一江帆影浪参差。衡山咫尺犹难到，敢望云开似退之。
同吕灌园邹仙来诸君游甘棠湖登烟水亭次壁间旧韵
作者：查慎行
朝代：清
体裁：古风

长烟濛濛春澹澹，草色波光晴飐滟。庐山翠扫两角云，倒泻杯中青一片。旧开小阁压纹縠，时见飞帆掣流电。背郭人如燕雀稀，点沙舟与凫鹥乱。地偏丝管曲嘈杂，市远尘嚣风截断。可怜俗眼竞喧湫，谁肯清游期汗漫。同时数子兴不浅，佳句澄鲜分谢练。莫辞胜境日日往，预恐萍迹纷纷散。何当春酒变成湖，醉过莺花三月半。
同吴六皆陈叔毅汤西厓宿摩诃庵
作者：查慎行
朝代：清
体裁：七言绝句

禅榻吹灯睡不成，栖乌枝上已三更。纸窗一面朦胧月，只道秋声是雨声。
同声山侄过罗饭牛礼洲草堂别后赋寄用昌黎寄卢仝韵
作者：查慎行
朝代：清
体裁：古风

先生老向尘埃里，有志竟成高蹈矣。衣冠巳与世人同，犹自芒鞋高屐齿。竹溪茶园宽十亩，春雨分膏给妻子。清风七碗生冠石，绝迹杜门凡二纪。买山定有卖山人，穷乃辞乡奚足耻。旧庄唱和传裴迪，乱国流离伤董祀。巢由逃世事果难，身未出山名满耳。一声长啸落天半，散作云烟随处士。都无猿鹤愧林峦，绝少鸡豚馈邻里。独携笔墨与人际，坚卧有时呼不起。南州悬榻寻常下，小技似可供驱使。彼皆金夫势力求，未许感恩况知己。岂惟落笔不轻易，立品洁身从此始。净明庵主石田翁，前辈风期看未巳。半生衣食天故吝，稍稍刍薪给騄駬。砚田一片岁有秋，食力聊用代耘耔。先生犹云吾负疚，懒惰无端释良耜。故人往赴河阳幕，本不希心荣膴仕。先生疗贫策又奇，独往孤行竟谁恃。礼洲草堂地清绝，见说赁春连圯址。易堂人物近无多，把臂此来君准拟。萍踪怪底成相左，雨雪残冬怅无似。朝朝江口望归帆，百日奚童躎生趾。春深沙溆停烟榜，有客忽传君至止。廿年驰想结深企，欲致高人我何以。急呼阿咸径造门，渴马奔泉势难俟。先生应门无五尺，反锁柴荆入村市。归来萧寺忽相逢，一臂初交乃狂喜。招呼双屐过江阁，草草杯槃有真理。乞君画稿幸不辞，谓我颇可寻涯涘。斯人不因笔墨重，独行自足传野史。即从画品论高下，清矫宁让营丘李。我诗不工何足酬，别后空惭寄双鲤。
同学王令诒于庚午冬过岭有南浦见寄绝句今日至浦城追忆前诗和此遥答时令诒宰黔之铜仁
作者：查慎行
朝代：清
体裁：七言绝句

平生怕读江淹赋，南浦今来别恨同。此地故人曾忆我，一官今落瘴烟中。
同年佟渊若学士游西山归出示见寄二绝句次韵奉荅·其一
作者：查慎行
朝代：清
体裁：七言绝句

浮岚暖翠望难分，忽枉新篇赠白云。赖是爱山同有癖，梦为麋鹿也随君。
同年佟渊若学士游西山归出示见寄二绝句次韵奉荅·其二
作者：查慎行
朝代：清
体裁：七言绝句

西山何似西湖好，欲问知章借马骑。今日烟波重到眼，去年曾和卷中诗。
同年刘大山生子名曰阿雷索诗为赠
作者：查慎行
朝代：清
体裁：古风

种树期开花，花开实斯荣。实以况男子，花以比女婴。怜君五十馀，形影犹单茕。前岁甫生女，去冬儿复生。儿当未生时，厥兆先通灵。筮易卦遇震，生以雷为名。吾观易示象，震来远迩惊。一索而得男，众口传轰轰。配天为大壮，刚健含利贞。配坤则为豫，喤喤奋阳声。配坎则为解，甲拆敷荂英。配巽则为恒，人道以久成。配艮为小过，应时与偕行。配离则为丰，日中照乃明。配兑为归妹，长少义交并。于益取日进，于随取元亨。于颐节饮食，于屯验满盈。无妄贵无灾，噬嗑贵慎刑。大哉复之义，剥极阳始萌。凡兹诸吉祥，皆于易理呈。皇天不汝薄，释抱来宁馨。特从忧患中，用此慰汝情。汝可不知足，一官何重轻。嫁女虽乏财，教儿颇有经。祝儿日千里，躧步陵公卿。他年听雏凤，或比老凤清。
同年左子畏家上臣各有鱼米之饷诗以报谢
作者：查慎行
朝代：清
体裁：七言律诗

裹饭初来似趁虚，可能弹铗赋归与。故人馆俸惭供米，久客江城爱食鱼。垂饵欲分钩上粒，劝餐恐有腹中书。频年自识劳薪味，指动无端忽累渠。
同年王楼村尝梦至一处梅花满庭有一老人杖而入以杖数树云此十三本以付汝汝若饥时但吃梅花便是神仙地位也觉而属禹司宾慎斋画十三本梅花书屋图壬辰四月楼村官罢将出都以图索句作歌赠之
作者：查慎行
朝代：清
体裁：古风

鸿胪禹子特好奇，闻人说梦乃画之。寒梅绕屋十三本，一一著花无丑枝。问渠此屋在何许，异境云自华胥移。庞眉丈人野鹤姿，指树付汝汝不辞。嚼花可使食无肉，仙者得之能�饥。觉来官舍冰雪冷，满床蔌蔌香风吹。君家汜光湖水湄，柳繁梅少地苦卑。买栽开径良不易，梅性故与高寒宜。然而画藁出神授，何必远问孤山为。但愁书多无屋贮，莫叹树小看花迟。浮生所遇率假合，刹那劫比阿僧祗。幻中生幻想非想，身外有身知不知。君今罢官归有期，蘧蘧形开梦者谁。诗成掷笔吾自哂，区区纪梦何其痴。
同年王楼村招饮白丁香花下
作者：查慎行
朝代：清
体裁：古风

我从乡园来，不看乡园花。输君京洛住，久客还成家。一株丁子香，高卑趁檐牙。曾经上番种，旋发春来葩。独抱冰雪姿，亭亭远尘沙。良长醉其下，酒美殽核嘉。夕阳转庭西，人影花交加。我须已半白，君鬓亦渐华。自然法眼净，不被红紫遮。为欢出邂逅，所戒非穷赊。
同年盛东田饷青笋径茶赋谢
作者：查慎行
朝代：清
体裁：七言律诗

杨侯出宰馀杭县，与订归期又涉秋。好友忽携乡味到，老夫如作径山游。青尖色嫩初开箬，绿片香清欲泛瓯。一首新诗消得否，斋厨无物可相酬。
同年蒋酉君卜筑西郊诗以落之仍次移居二十韵
作者：查慎行
朝代：清
体裁：五言排律

薄宦居难定，同时兴偶谐。我方铭陋室，君亦赋高斋。作计宁非达，为生洵有涯。背城山渐近，就水地宜洼。昨搆才容膝，今营俨树骸。旧材留梓泽，新栋拆松牌。斤斧俄收响，僮奴免借差。落成三月速，扶挈一门偕。枣轴疲牛汗，杨桩疥马揩。烟光通禁籞，野气入荆柴。但取藩篱便，何须阘戟排。书奇倾橐买，树好带花埋。北酿缸浮蚁，南烹案致鲑。僧来携蜀绢，信去觅吴鞋。寿母藤舆健，娇儿绣褓佳。碧枝风卷幔，红药雨翻阶。即事欢皆具，生平愿岂乖。宵归辞俗客，晨直约吾侪。故国三千里，黄尘十二街。算来除蒋径，无此好情怀。
同年钱絅庵举幼子年月日皆与余同因命名同�六月八日为汤饼之会席上戏赠
作者：查慎行
朝代：清
体裁：古风

老篯年踰五十矣，二月抱孙五月子。子生距我六十年，月日皆同时异耳。人生堕地如转环，风雨小劫须臾间。醵钱去作汤饼会，为尔聊破囊中悭。我今蚤衰似蒲柳，玉雪兰芽羡渠有。生儿若要与渠同，一笑还须十年后。
同徐敬可吴西斋张汉瞻游翠峰寺和汉瞻韵
作者：查慎行
朝代：清
体裁：七言律诗

阴云解驳日光穿，行尽松门始见天。幡影自飘空翠外，樵歌时出断碑前。经楼昼静孤钟发，井石痕深万绠牵。我欲问龙还乞水，与君洗眼对残编。
同悔人禹平雪坪昆绳文子武曹亮功集黄冈王副相书斋雪坪有诗余继和
作者：查慎行
朝代：清
体裁：七言律诗

三十年来培护深，阶除手植尽成阴。可知今日怜才意，即是当时种树心。天近城南多雨露，人从画里指山林。一春两度陪公饮，自爱婆娑入醉吟。
同损持任可步入一指岩
作者：查慎行
朝代：清
体裁：古风

借居古寺如鸡埘，破窗无纸户碍眉。庭荒草芜一无见，卧听别院鸣黄鹂。故人敲门不暇懒，邀我近出同寻诗。平冈路转百馀步，忽有曲径穿疏篱。春光已残夏方浅，景物正及清和时。新篁飘箨雨蔌蔌，老树吹絮风披披。石榴初绽的皪蕊，勺药未吐婀娜枝。三间精舍好位置，高下恰与林峦宜。寓居才隔一垣耳，向所未到今追随。自惭百事坐颓废，览胜亦荷同侪贻。
同朱悔人刘大山魏禹平钱亮功冯文子方灵皋吴山崙汪武曹诸子饮徐尚书碧山堂花下分韵得曹字
作者：查慎行
朝代：清
体裁：七言律诗

谢公别墅近城濠，载酒曾陪饮兴豪。不料故人还客此，犹能折柬致吾曹。商量未定将归燕，摇落何堪旧种桃。并堕平生知己泪，廿年尘土一青�。
同沈将云杨鲁山游铜崖
作者：查慎行
朝代：清
体裁：七言律诗

双江合处势潆洄，地尽中流忽有台。沙际马知寒潦缩，城西鸦带夕阳回。年深兵燹碑难读，路入榛芜眼勌开。片石只从开辟在，题诗曾阅几人来。
同淮冮登东湖弄珠楼
作者：查慎行
朝代：清
体裁：七言律诗

但令兴到便移船，我得同游亦偶然。疏磬晚潮孤影塔，暖云浓树四垂天。称心图画凭栏外，经眼亭台落照前。却笑诗成无杰句，骊龙依旧抱珠眠。
同游菩提寺
作者：查慎行
朝代：清
体裁：古风

路转稻花村，山田间腴确。肩舆入古寺，墙宇半圯剥。林高樵斧稀，时有一鸟啄。居僧不耐静，辛苦事诗学。世界无寂喧，心源异清浊。叩余笑不答，待彼迷自觉。何处一声钟，残阳在楼角。
同王令诒泛甘棠湖至城南谒陶白祠
作者：查慎行
朝代：清
体裁：古风

艇子打两桨，剪风如燕梢。白鹭导我前，行行入芦茭。古祠昼常启，不待游人敲。门前十亩田，夏旱土不胶。牛宫柱欹侧，旁种苦叶匏。居僧老业农，叱犊犁黄茅。苦云生理拙，岁岁山田硗。入门风气遒，沙水互裹包。湖光隐林杪，山色遮城坳。天然好位置，结构宜橧樔。�怀二先生，潜见各一爻。洁身苟有归，千载应神交。如何斗室中，湫隘邻湢庖。谁能移佛座，勿令名实淆。
同祝豹臣及家西�叔饮韬荒兄斋
作者：查慎行
朝代：清
体裁：七言律诗

高树柴门景又迁，小堂南北绿遮天。偶然不速来三客，如此相思阅五年。居近人应疑卜昼，路难吾转爱归田。楝花风急村桥暮，欲散閒愁仗酒颠。
同竹垞德尹过马寒中山居
作者：查慎行
朝代：清
体裁：古风

马氏好兄弟，卜居傍层崖。青山满墙头，罗列如髻钗。杖藜约朱老，兴到相与偕。不辞步屧远，及此秋光佳。款我非俗情，赴君有奇怀。筮易得酒食，遂以衎名斋。既饱还读书，桐阴落空阶。人生贵称意，作计殊未乖。
同竹垞水村步入一茎庵登妙光阁
作者：查慎行
朝代：清
体裁：五言律诗

偶然联客袂，随意叩禅关。门径忽新改，居僧出未还。一尖城上塔，几点树头山。此处宜看雪，危梯约再攀。
同竹垞表兄饮谭萱城给谏南楼看海棠
作者：查慎行
朝代：清
体裁：七言律诗

我爱城南给事宅，海棠两树红交加。墙头过酒便留客，楼上点灯兼照花。濯枝偏宜的皪雨，倦眼似隔朦胧纱。径须时赴二老约，烂醉不问东西家。
同诸子步至李绍津家看池上木芙蓉·其一
作者：查慎行
朝代：清
体裁：七言绝句

不乘篮笨不扶筇，步屧相将喜过从。一片秋光开老眼，御书楼外看芙蓉。
同诸子步至李绍津家看池上木芙蓉·其三
作者：查慎行
朝代：清
体裁：七言绝句

残阳西堕月东升，霜气初消露气蒸。座客微酣花亦醉，不胜情态两瞢腾。
同诸子步至李绍津家看池上木芙蓉·其二
作者：查慎行
朝代：清
体裁：七言绝句

曲栏浑似野人家，倒影盆池落绮霞。红白浅深皆可意，最怜渠是后开花。
同诸子步至李绍津家看池上木芙蓉·其四
作者：查慎行
朝代：清
体裁：七言绝句

临别殷勤又一杯，半开时节胜全开。心知烂熳无多日，日日閒须日日来。
同谭萱城给谏饮朱十兄竹垞斋席上分赋
作者：查慎行
朝代：清
体裁：七言律诗

樯灯塔火照城闉，僦屋依然近作邻。九陌并回三载梦，一官难救五湖贫。饱经世故初心在，毕竟交情老辈真。惭愧为欢烦二主，买鱼配酒饷归人。
同韬荒兄饮郑春荐斋
作者：查慎行
朝代：清
体裁：七言律诗

云岩醉别忽经春，重向吴山问主人。陶侃登堂还拜母，茅容为具也留宾。回风却扇浑无暑，急雨催诗若有神。鹦鹉莫誇才子赋，郑家名擅鹧鸪新。
后一日白近薇中丞招游百花洲
作者：查慎行
朝代：清
体裁：七言律诗

琉璃凝碧写金天，择胜携觞此地偏。赏接宾朋连九日，恩加鱼鸟及三年。蓬壶别境通花岛，箫鼓中流少画船。百度知君多举废，眼前岂独一亭然。
后七日曾三弟招同诸弟再过西阡看梅归饮其斋中续成一首
作者：查慎行
朝代：清
体裁：七言律诗

耀眼千头与万头，十分可有一分留。但逢酒熟邀同醉，不遣花开怅独游。老至几曾辜节物，频来直为近松楸。杖端携得苔枝去，趁取灯前烂熳酬。
后三日邀诸兄弟赏菊席上放歌
作者：查慎行
朝代：清
体裁：古风

吾䣊吴生字起君，知余雅好忘余贫。扁舟送菊乃无酒，正及九九清霜辰。招呼近从南北巷，假借半出东西邻。后庚三日稍稍集，义取兄弟不及宾。有如田家大作社，杖白头者凡七人。合年四百七十二，雁雁排翅鱼排鳞。天公贶我美风日，岁云莫矣行食新。海虾挟须白出缩，椵蟹负壳红轮囷。木瓢木杓传父祖，中贮兼味清而醇。兴来大壮客颜色，诗好全得花精神。人间所历皆梦境，至乐孰与田园真。勿辞醉插满头去，一笑正落陶家巾。
后二日德尹乃来花落矣
作者：查慎行
朝代：清
体裁：七言绝句

今年夏旱秋无菊，赖有深丛发晚香。昨日不来今日落，可怜明日又重昜。
后二日雪
作者：查慎行
朝代：清
体裁：五言律诗

欣欣逢岁闰，霭霭及春阳。早是经雷雨，如何更雪霜。天心宁好杀，物性自多伤。草木如知候，勾尖幸宛藏。
后六日德尹治具邀诸兄弟登龙山小憩西林庵再过妙果山房看菊二首·其一
作者：查慎行
朝代：清
体裁：七言律诗

忽闻乾鹊报檐声，昨夜犹防雨阻行。云日放晴天有信，霜风吹鬓帽多情。同游特许缁随素，一醉频烦弟劝兄。不负年年为此会，乡山洽恰占佳名。
后六日德尹治具邀诸兄弟登龙山小憩西林庵再过妙果山房看菊二首·其二
作者：查慎行
朝代：清
体裁：七言律诗

五日为期六日迟，流光如驶讵堪追。菊寻西社初开处，枫爱吴江半落时。兴到尽拚双屐往，力稀全靠一筇支。笑将閒事成忙事，已补登高又补诗。
后十日复大雪
作者：查慎行
朝代：清
体裁：古风

天工如刻期，一月连三白。同云聚其族，巧作十日隔。初闻檐溜融，旋见瓦沟积。幽人闭关卧，护此一庭洁。里老有好怀，冲寒走相索。岂无新酿黍，与汝回煖热。肺病适余侵，临觞主惭客。居邻幸匪远，岁晚况休役。有约待晴和，倾壶看新麦。
后十日德尹携酒共尝叠前韵
作者：查慎行
朝代：清
体裁：七言绝句

勿药岂非无妄疾，有花莫问是谁栽。能消二老一夕醉，正尔不用争先开。
后落叶诗三首·其一
作者：查慎行
朝代：清
体裁：古风

众叶四散飞，狞飙亦暂停。枯丛剩数点，有如块粘萍。又如将曙天，尚带三五星。鸟雀聚疏影，夕阳到空亭。时还堕一片，梦化蘧蘧形。
后落叶诗三首·其三
作者：查慎行
朝代：清
体裁：古风

我吟落叶诗，如与落叶语。年年走关塞，摇荡愁见汝。马头声萧萧，打面风带雨。吴霜点两鬓，归作故林主。故林岂无春，过眼同逆旅。后时感独立，孰是岁寒侣。
后落叶诗三首·其二
作者：查慎行
朝代：清
体裁：古风

向荣既欣欣，黄落亦槭槭。却将傍观意，为尔生分别。何如两相忘，造化本无迹。山僧拨叶至，或嫌门径窄。吾懒不出门，门前任堆积。
吕公洞轮庵禅师兰若
作者：查慎行
朝代：清
体裁：七言律诗

只道山穷水亦穷，忽攀石蹬与云通。芙容殿底三重阁，杨柳桥南一面风。老去文人多入道，从来绝境必凌空。知君欲傲长江簿，佛号曾呼禁苑中。
吕灌园属题小影二首·其一
作者：查慎行
朝代：清
体裁：七言绝句

不知何处响潨潨，峭削藤萝侧面峰。唤起清风荅清啸，涛声飞上最高松。
吕灌园属题小影二首·其二
作者：查慎行
朝代：清
体裁：七言绝句

曾向山阴作寓公，一筇归借白头翁。跏趺消得几多地，何必千岩万壑中。
吞金唫为烈妇葛曹氏作
作者：查慎行
朝代：清
体裁：古风

之死以自誓，义惟殉藁砧。如松无改节，匪石岂转心。万古有长暮，千秋方自今。谁编烈妇传，采我吞金唫。
听琴工吴观心弹欸乃作歌赠之
作者：查慎行
朝代：清
体裁：古风

九疑之麓，潇湘之浔，碧罗带绕青瑶簪。元音一散万万古，堕入泱漭气郁沈。渔翁鼓棹如鼓琴，晚遇元柳为知音。却将欸乃曲，写出烟波心。雨濛濛兮木梣梣，鹧鸪低飞猿叫阴。一声两声斑竹裂，十里五里江天阴。秋风掠岸凉吹襟，思妇夜敲断续砧。忽然日出花满林，黄鹂紫燕春愔愔。游丝飘空几千尺，山长水阔无古今。乍高乍坠势莫禁，愈近愈远端难寻。不知觌面者谁子，恍若独坐成连海外之孤岑。吴生绝技乃至此，正气所感感更深。我思欲学奈衰老，心粗指硬恐不任。膏肓稍以砭石针，有耳肯听桑濮淫。吁嗟乎，吾之知吴盖已浅，聊托寂莫沧浪吟。
吴宝崖以西苑龙棚词百首新刻见贻兼索题句四首·其一
作者：查慎行
朝代：清
体裁：七言绝句

朝为百赋暮千诗，敏捷曾闻崔立之。何似吴郎新乐府，一时纸价贵京师。
吴宝崖以西苑龙棚词百首新刻见贻兼索题句四首·其三
作者：查慎行
朝代：清
体裁：七言绝句

员峤方壶咫尺移，太平景物万年期。丹青绘出殊难肖，输与文人绝妙词。
吴宝崖以西苑龙棚词百首新刻见贻兼索题句四首·其二
作者：查慎行
朝代：清
体裁：七言绝句

好谱新声付乐工，半参商调半参宫。二千八百骊龙颗，并入歌珠一串中。
吴宝崖以西苑龙棚词百首新刻见贻兼索题句四首·其四
作者：查慎行
朝代：清
体裁：七言绝句

他人才少尔才多，珥笔差堪上馺娑。可惜得官偏落第，不曾名占百篇科。
吴文薮员外饷鲜荔枝忆戊寅六月与竹垞先生同游西禅寺饱啖此味慨然有作
作者：查慎行
朝代：清
体裁：五言律诗

不踏三山路，于今十四年。每谈甘露味，辄想荔支鲜。好友能分饷，浮生感宿缘。曾同朱老吃，惆怅望西禅。
吴江
作者：查慎行
朝代：清
体裁：七言绝句

鲈乡亭畔麦垂芒，水落潮田已半黄。曲折支流通小港，家家门外有船坊。
吴江田家行
作者：查慎行
朝代：清
体裁：古风

高田去水一尺许，低田下湿流沮洳。半扉潦退尚留痕，两足泥深难觅路。土墙颓塌茅屋倒，时见牵船岸上住。家家网得太湖鱼，米少鱼多无换处。朝廷闻下宽大诏，今岁江南免田赋。野老犹供计亩租，官仓自贷输粮户。田家田家尔最苦，有铁何烦铸农具。半生衣食在江湖，卖犊扬帆从此去。
吴江留别张弘蘧庶常
作者：查慎行
朝代：清
体裁：古风

南风激船如释箭，片帆晓发平湖县。百六十里半日程，第四桥边一相见。开怀各话别中事，苍狗浮云凡几变。三年善病君差强，君但忧贫不忧贱。我今落魄仍江湖，明朝又欲西辞吴。酌君之酒与君别，杨花拂头鬓双雪。
吴船口号五首·其一
作者：查慎行
朝代：清
体裁：七言绝句

潮痕初退岸犹淹，直过吴江水始甜。赖有具区三万顷，不然潟卤尽生盐。
吴船口号五首·其三
作者：查慎行
朝代：清
体裁：七言绝句

水厄初离大海滨，人天孰与指迷津。忽然石触舟中裂，悟彻平生有漏因。
吴船口号五首·其二
作者：查慎行
朝代：清
体裁：七言绝句

东邻禾烂相无舂，西舍居然亩一钟。肯信报施皆卤莽，惰农方欲傲良农。
吴船口号五首·其五
作者：查慎行
朝代：清
体裁：七言绝句

黑白何心角逐雄，黄羊枰付水流东。依稀十九条边路，也算仙家小劫终。
吴船口号五首·其四
作者：查慎行
朝代：清
体裁：七言绝句

往来屈指一旬中，南北东西总逆风。勿与此翁同此路，邻船岂必尽无篷。
吴船花烛词为谈未庵赋十首·其一
作者：查慎行
朝代：清
体裁：七言绝句

苏台人说是瑶台，银烛光中宝扇开。便把重阳当七夕，分明昨夜渡河来。
吴船花烛词为谈未庵赋十首·其七
作者：查慎行
朝代：清
体裁：七言绝句

取次园林放棹宜，两头弦管不教随。费他几管生花笔，晓画蛾眉夜和诗。
吴船花烛词为谈未庵赋十首·其三
作者：查慎行
朝代：清
体裁：七言绝句

自从踏鼓罢朝天，辜负香衾四五年。万顷烟波谁管领，只消一只五湖船。
吴船花烛词为谈未庵赋十首·其九
作者：查慎行
朝代：清
体裁：七言绝句

曾趋粉署殿东厢，鸡舌犹馀旧赐香。好唱新翻新乐府，贺新凉是贺新郎。
吴船花烛词为谈未庵赋十首·其二
作者：查慎行
朝代：清
体裁：七言绝句

小住吴门又几旬，蓬莱清浅话前尘。多凭一念回仙意，怜取当前背痒人。
吴船花烛词为谈未庵赋十首·其五
作者：查慎行
朝代：清
体裁：七言绝句

两桨如轮夹画艭，水沉风细不开窗。鸳鸯湖外鸳鸯鸟，排到前溪尽作双。
吴船花烛词为谈未庵赋十首·其八
作者：查慎行
朝代：清
体裁：七言绝句

不用携家傍斗边，频伽好语自能传。齐眉新注长生籍，知是蓬莱最小仙。
吴船花烛词为谈未庵赋十首·其六
作者：查慎行
朝代：清
体裁：七言绝句

洒墨含毫色色工，玉台唱和有人同。风流白石真堪笑，但解吹箫伴小红。
吴船花烛词为谈未庵赋十首·其十
作者：查慎行
朝代：清
体裁：七言绝句

消磨绮语巳多年，色界重生兜率天。借取薰衣香一瓣，忏余成佛尔成仙。
吴船花烛词为谈未庵赋十首·其四
作者：查慎行
朝代：清
体裁：七言绝句

红槎碧落记程程，博望归来别有情。毕竟有星难替月，镜奁秋让一轮明。
吴西斋农部次前韵见贻结语云有才如此长沦弃再叠韵答之
作者：查慎行
朝代：清
体裁：古风

一年暮景晷线长，一日暮景桑榆光。曷不收身及未死，打钟扫地居清凉。人生去住各有志，异梦何必非同床。儿童候门望归客，已报骑驴横短策。那堪寄食犹淹留，看过铜街柳花白。新诗忽来慰眼前，平沙草色荒千眠。我坐无才翻自恣，贫女何当饰珠翠。感君置我卢杨间，世与君平方互弃。
吴起君重阳送菊至
作者：查慎行
朝代：清
体裁：古风

今岁寒气蚤，应节微有霜。开门得君书，远致篱下黄。瓦盆三十本，罗列成重行。端如众君子，正色登我堂。吾衰万事慵，酌酒不尽觞。何以答佳贶，托诗纪重阳。
吴门与惠研溪话旧
作者：查慎行
朝代：清
体裁：七言绝句

燕市歌狂散酒星，劳劳三百五长亭。桃花影里抽帆路，流落江东剩两萍。
吴门劳在兹为余作画册
作者：查慎行
朝代：清
体裁：七言律诗

自题佳句写云烟，不独诗仙画亦仙。笔墨我缘人品重，声名天许布衣传。家留林壑藏书屋，春在江湖采药船。老觉尘埃真少味，相逢犹话住山年。
吴门喜晤梁药亭
作者：查慎行
朝代：清
体裁：古风

仆家海东君海南，海道相距三千三。有时忆君发遐想，直欲芒屩游琼儋。故人金阊传好语，知是久客犹停骖。买帆两日风色顺，百花洲外波潭潭。风尘在颜刺衔袖，笑口一豁心俱甘。披襟更觉有深致，黄须绿鬓垂鬖鬖。名言霏微齿牙洁，绝胜香味飘迦楠。小儒窘步不踰阈，训诂驯绕如衣蟫。读书已破十万卷，可使踪迹无穷探。吴中此来凡两度，一一纱壁留精蓝。山塘四月天气好，轻衫拂领来晴岚。家家绿阴啭黄鸟，曷不载酒携双柑。闭门却扫吟独苦，郢雪属和何人堪。平生美好百不入，正坐好古成奇贪。知君力欲追正始，三唐两宋须互参。皮毛洗尽血性在，愿及有志深劘勘。拙诗与君不同调，小言未可誇詹詹。数篇见赏自京洛，君愈降气余弥惭。匆匆人事促轻别，欲去暂止嗛清谈。红绵花开鹧鸪叫，归梦定绕桄榔庵。
吴门喜遇田间先生
作者：查慎行
朝代：清
体裁：七言律诗

发光如葆气如虹，崛强人间八十翁。最喜尘埃经岁别，还看筋力旧时同。文章有品传方远，风雨藏山业未终。指与一星人尽识，少微今日客吴中。
吴门徐彦通来都得惠研溪近问叠红豆册旧韵荅之三首·其一
作者：查慎行
朝代：清
体裁：七言绝句

劳劳别梦短长亭，两度秋风冷画屏。忽听故人传尺素，夜长添对一灯青。
吴门徐彦通来都得惠研溪近问叠红豆册旧韵荅之三首·其三
作者：查慎行
朝代：清
体裁：七言绝句

名园婪尾醉烧春，豪气曾陪末座尘。此日青衫尚留滞，蹇驴腰扇怕逢人。
吴门徐彦通来都得惠研溪近问叠红豆册旧韵荅之三首·其二
作者：查慎行
朝代：清
体裁：七言绝句

扊扅愁听室人歌，拚却长程岁月过。我巳鬓毛秋换绿，不知君发更如何。
吴门桥阻冻
作者：查慎行
朝代：清
体裁：五言律诗

白日淡无色，北风吹作阴。浪增冰力厚，桥插冻痕深。已近故乡路，偏伤独客心。邻船如比屋，儿女尽吴音。
吴门程汝谐乞诗为节母孙太君寿
作者：查慎行
朝代：清
体裁：古风

古人乞言重名义，今人乞言重势位。数篇排比达官名，满幅雷同锦屏字。程生寿母乞我诗，我名微贱世莫知。感生厚意惜不得，但愧穷老无妍辞。区区持赠一言耳，非此母不生此子。我为此语岂无徵，试问南湖老居士。
吴门舟次喜遇润木假归
作者：查慎行
朝代：清
体裁：七言律诗

谁传远信自京华，闻汝归程渐有涯。骤见尚疑俱作客，昨归翻怪不同车。半年冰雪愁为减，一饭江湖劝互加。错料老夫诗是谶，白头兄弟尽还家。
吼山
作者：查慎行
朝代：清
体裁：七言绝句

天开地坼石峥嵘，一棹穿云入瓮城。唤起清风答长啸，满山松柏尽雷鸣。
吾邑海堤告成制府满凫山疏请立海神庙亲来度地于小尖山麓皇上御书恊顺灵川四大字锡之扁额用示褒崇壬寅仲冬藩臬二长祗承台檄莅止庙中虔恭将事慎行老病里居获逢盛典敬赋俚言以志不朽云
作者：查慎行
朝代：清
体裁：七言律诗

路转山回海接天，高甍巨桷镇山前。神封不以公侯重，睿藻长如日月悬。云散蜃楼呈象出，波平龙窟抱珠眠。尧民同此安耕凿，来与君王祝万年。
呈前辈郑珠江先生
作者：查慎行
朝代：清
体裁：五言律诗

郑公青琐彦，雅尚寄林泉。在野长忧国，观空晚入禅。与时疏应接，顾我数周旋。此意能无感，依依杖屦前。
呈大中丞杨公二首·其一
作者：查慎行
朝代：清
体裁：七言律诗

乌爨要荒路几千，牙门小驻且江边。他年岘首沈碑会，不羡龙山落帽筵。千古英雄皆史册，一时形胜又山川。从今览眺犹多暇，只在披图聚米前。
呈大中丞杨公二首·其二
作者：查慎行
朝代：清
体裁：七言律诗

楼船直下拥旗旌，绝胜貔貅十万兵。吴汉威名如敌国，魏公倚重抵长城。铁桥徼外先声度，铜柱天南赤手擎。若问封侯何事业，征南原是一书生。
呈少宰董默庵先生二首·其一
作者：查慎行
朝代：清
体裁：七言律诗

丹霄地望绝攀跻，尺五城南万仞梯。日月文章韩吏部，天人经术董胶西。都无半刺通干谒，却愧凡才出品题。此日黄金台畔路，不闻伏枥尽长嘶。
呈少宰董默庵先生二首·其二
作者：查慎行
朝代：清
体裁：七言律诗

注籍纷纷属贯鱼，积薪时论近何如。尚烦启事从容入，及见铨曹次第疏。阁下衔仍兼学士，殿头班欲领尚书。文章得路如公少，还恐为儒计或疏。
呈玉峰少宗伯徐公四首·其一
作者：查慎行
朝代：清
体裁：七言绝句

书局频开邸第中，桓厨邺架许谁同。一朝典策分明在，未有高文不属公。
呈玉峰少宗伯徐公四首·其三
作者：查慎行
朝代：清
体裁：七言绝句

弟子韩门盛一时，投书却悔少年为。官高不改怜才意，人道先生似退之。
呈玉峰少宗伯徐公四首·其二
作者：查慎行
朝代：清
体裁：七言绝句

宏博今无沈晦伦，御书端为宠儒臣。讲堂及听宣和论，感激能容下座人。
呈玉峰少宗伯徐公四首·其四
作者：查慎行
朝代：清
体裁：七言绝句

一御何当重李膺，对公方愧百无能。相逢尽属龙门客，只是常鳞不敢登。
周子象益竹垞先生外孙也将归索句赠以二章·其一
作者：查慎行
朝代：清
体裁：五言律诗

醧舫流风在，名家世孰如。魏舒真宅相，王粲且传书。雅量能容众，清言足起予。抟扶看直上，无分借吹嘘。
周子象益竹垞先生外孙也将归索句赠以二章·其二
作者：查慎行
朝代：清
体裁：五言律诗

学力君加富，年颜我就衰。江天星复散，人世首重回。会合知何日，殷勤尽此杯。应怜归未得，一老尚风埃。
周广庵编修席上分赋秋芦十六韵
作者：查慎行
朝代：清
体裁：五言排律

秋入江湖阔，天连葭菼荒。怀人方渺渺，极目但苍苍。摇落空洲畔，参差枉渚傍。拂茎看渐老，抽笋记初长。露压梢梢重，声添叶叶凉。战风回折戟，溜雨得沈枪。寒水依痕静，残晖弄影忙。白疑先挟雪，青爱乍经霜。暗浦菰交暝，沙田稻映黄。就桥迷蟹簖，引路入渔庄。错莫招穷士，延缘阻一方。寒蝉遗晚蜕，远雁落斜行。觱篥悲辞汉，琵琶怨嫁商。托根随地有，薄植过时伤。织箔思蚕事，编帘隔草堂。刺船如有约，吾兴在沧浪。
周柯云以诗索酒戏答之
作者：查慎行
朝代：清
体裁：五言律诗

白堕成乌有，青蚨化子虚。杯乾重九后，瓮卧七旬馀。无酒谁酤我，空函好报渠。乞浆须在酉，检历问何如。
周桐野前辈以隋龙藏寺碑拓本见贻二首·其一
作者：查慎行
朝代：清
体裁：七言绝句

一千二百僧祗劫，龙藏今无片瓦遗。不有欧阳能集古，空劳佛力护残碑。
周桐野前辈以隋龙藏寺碑拓本见贻二首·其二
作者：查慎行
朝代：清
体裁：七言绝句

翠墨椎来体尚全，书家名姓惜无传。唐贤风骨依稀似，得法欧虞褚薛前。
周桐野前辈贻云棋一副开奁皆白子也戏占二绝句·其一
作者：查慎行
朝代：清
体裁：七言绝句

朝来画得纸为枰，一笑开奁赌不成。遮莫先生寓微讽，不教黑白太分明。
周桐野前辈贻云棋一副开奁皆白子也戏占二绝句·其二
作者：查慎行
朝代：清
体裁：七言绝句

周天三百六十一，奇偶中从太极分。细玩君家旧图说，有阳可得独无阴。
周濂溪先生家塾铜章一枚形制奇古其裔孙历世宝藏来索题句敬赋一章
作者：查慎行
朝代：清
体裁：七言律诗

道州崛起千年下，圣学昭如揭日星。遂使大儒承统系，犹留小器睹仪刑。摩挲缪篆虫鱼古，洗剔铜花翡翠青。不比还珠空宝椟，子孙长得护精灵。
周策铭前辈雪后入直武英叠院长四首韵见投感旧抒怀情词斐亹再次韵奉酬四首·其一
作者：查慎行
朝代：清
体裁：七言律诗

酒边劘垒记曾经，白战诗成拟聚星。自入道山称后辈，每从延阁想前型。重来客鬓痕添白，相对朝衫色总青。剧喜岁寒同寓直，不烦巡到第三厅。
周策铭前辈雪后入直武英叠院长四首韵见投感旧抒怀情词斐亹再次韵奉酬四首·其三
作者：查慎行
朝代：清
体裁：七言律诗

凤条安稳旧栖枝，出入频深望阙思。地异终南非捷径，群空冀北已多时。宣毫在握才逾富，江砚随身榻未移。十四年来翔步地，后先鳞羽太差池。
周策铭前辈雪后入直武英叠院长四首韵见投感旧抒怀情词斐亹再次韵奉酬四首·其二
作者：查慎行
朝代：清
体裁：七言律诗

人物他时数武英，转头存殁感非轻。申归寅入馀书课，火冷香消付宦情。粉蚀瓜牛粘壁燥，气吹野马瞰窗明。天公未放劳筋息，干合弓胶且受檠。
周策铭前辈雪后入直武英叠院长四首韵见投感旧抒怀情词斐亹再次韵奉酬四首·其四
作者：查慎行
朝代：清
体裁：七言律诗

缟衣昨夜舞群仙，冷淡閒坊醉少缘。至日我偏愁晷短，履霜谁与警冰坚。寒宁易就桑榆暖，驽岂能争躞蹀先。何法商量了官事，便随二老赋言还。
周通守刘明府惠鲥鱼感赋
作者：查慎行
朝代：清
体裁：古风

江桥市气鯹，细琐杂鳅鳗。鲟鳃及子鲚，邂逅适我愿。鲥鱼乃海味，族类去人远。无端四月初，来就捕鱼堰。成群吹柳絮，力小波涛困。高价买银刀，充庖复奚恨。千钱易一尾，奇货居负贩。何当地主情，络绎饷懦钝。于余诚过分，为尔勉加饭。忆昨京口城，南包充北献。至尊珍匙箸，官长申重巽。千艘网夜集，卅驿沙晨喷。争致五侯鲭，谁焚百金券。自兹遂成例，难以什伯论。乘时规尽取，挂一肯漏万。遗落偶人间，搜罗又焉遁。生平持竿手，意钓本无闷。朅来江湖游，饱食惭顿顿。仁人砧几怜，岂独泯恩怨。竭泽慎须防，击鲜母久慁。
呰口下山
作者：查慎行
朝代：清
体裁：古风

匡南古道谁开辟，悬溜垂丝通一脉。劣容半足百八盘，直注双眸五千尺。灵区再上苦不易，步步别山多可惜。举头却望昨所经，似到蓬莱今被谪。
咂酒
作者：查慎行
朝代：清
体裁：五言律诗

蛮酒钓藤名，乾糟满瓮城。茅柴输更薄，挏酪较差清。暗露悬壶滴，幽泉借竹行。殊方生计拙，一醉费经营。
和周薖庵都谏閒居杂咏兼简学庵西斋四首·其一
作者：查慎行
朝代：清
体裁：七言绝句

三间道院例支钱，薄俸分缗月二千。日日日长閒锁却，一灯归照夜栖禅。
和周薖庵都谏閒居杂咏兼简学庵西斋四首·其三
作者：查慎行
朝代：清
体裁：七言绝句

又作三年住帝乡，萧斋有味是苍凉。墙头山色门前水，不忍移居过别坊。
和周薖庵都谏閒居杂咏兼简学庵西斋四首·其二
作者：查慎行
朝代：清
体裁：七言绝句

芹泥融栋燕巢新，小社回头巳过春。我本无家一房客，可怜飞鸟更依人。
和周薖庵都谏閒居杂咏兼简学庵西斋四首·其四
作者：查慎行
朝代：清
体裁：七言绝句

官曹西省连东省，门巷青杨接白杨。道是閒居閒不得，得閒翻为和诗忙。
和张日容嘲薜荔二十韵
作者：查慎行
朝代：清
体裁：五言排律

薜荔尔何物，纤微孰比方。胡然缠宇下，只合缭崖旁。跂跂工缘壁，离离巧羃墙。性因柔善附，地以瘠为良。松柏宁劳施，丝萝故自张。龙鳞移不易，蛇蚹断无伤。及见萦根密，俄惊引蔓狂。嫩茎绳绞缴，大叶羽披猖。山鬼依栖暗，湘君结托荒。罔帷怜屈宋，靡席笑班扬。杂蕙纫为佩，输荷缉作裳。搴枝频飐影，贯蕊罕闻香。好补青藤楥，休侵白玉堂。移文累芳杜，作赋混荪苌。谁遣临书幌，兼能罩笔床。有时经雨润，逐日领风凉。梢自邻家放，阴留夏景长。卷帘交竹翠，曳杖点苔苍。大抵诗骚意，多从讽谕将。勿嗤吟小草，中有好篇章。
和渊若学士西湖杂咏四首·其一
作者：查慎行
朝代：清
体裁：七言绝句

短墙高阁俯层澜，中有幽人洗眼看。漫道放船随处好，烟波终让外湖宽。
和渊若学士西湖杂咏四首·其三
作者：查慎行
朝代：清
体裁：七言绝句

贺监狂名老在无，酒船一棹未应孤。心知不及閒鸥鹭，拂雨翘烟占此湖。
和渊若学士西湖杂咏四首·其二
作者：查慎行
朝代：清
体裁：七言绝句

双鸠啼雨又连朝，湿翠濛濛隔岸遥。好片苏公堤畔柳，映人骑马渡虹桥。
和渊若学士西湖杂咏四首·其四
作者：查慎行
朝代：清
体裁：七言绝句

四围图画本天成，三面云山一面城。多少才人吟不尽，尚留佳句待先生。
和竹垞七里濑限脚韵
作者：查慎行
朝代：清
体裁：古风

老鼋没水风旋作，合江亭西石势恶，两蛇对走赴一壑。云端百丈挽山腰，井底孤篷转山脚。
和竹垞仙蜕岩
作者：查慎行
朝代：清
体裁：七言绝句

生前不炼紫金丹，身后何须白玉棺。巳向虚岩委枯骨，痴儿尚扫汉家坛。
和竹垞小九曲石壁是唐许碏题诗处故名题诗岩
作者：查慎行
朝代：清
体裁：七言绝句

石上三生事渺茫，题诗重过苾刍房。此中大好安茶灶，何苦人间作酒狂。
和竹垞幔亭
作者：查慎行
朝代：清
体裁：五言绝句

幔设曾孙宴，歌传鼓笛声。神仙如可学，大抵属多情。
和竹垞御茶园歌
作者：查慎行
朝代：清
体裁：古风

宋茶贵建产，上者北苑次壑源。研膏京挺制一变，争新斗异凡几番。白龙之团青凤髓，辇载入洛重马奔。武�粟粒芽，其初植未繁何人。著录始经进，前有丁谓后熊蕃。君谟士人亦为此，馀子碌碌安足论。宣和以来虽递驿，场未官设民不烦。元人专利及琐细，高兴父子希宠恩。大德三年岁已亥，突于此地开茶园。中连房廊三十舍，缭垣南北拓两门。先春次春遍采摘，一火二火长温黁。缄题岁额五千饼，鸡狗窜尽山边村。携来诈马筵，和入潼酪供鲸吞。岂知灵苗有真味，石铫合煮青松根。尔来历年巳四百，御园久废名犹存。筠篮四月走商贩，茶户几姓传儿孙。我思蠙鱼橘柚任土贡，微物亦可充天阍。朝廷玉食自不乏，何用置局灾黎元。追思兴也实祸首，幸保要领归九原。山灵曷不请于帝，按女青律笞其魂。传语后来者，毋以口腹媚至尊。
和竹垞沙溪铺
作者：查慎行
朝代：清
体裁：七言绝句

山田早插绿秧齐，小犊新生未架犁。閒背村童浮水去，牛栏只在岸东西。
和竹垞雨晴
作者：查慎行
朝代：清
体裁：古风

入门雨脚垂，出门云气遁。皇天本无私，邂逅适我愿。
和竹垞雨泊桐庐限腹字
作者：查慎行
朝代：清
体裁：古风

滩声远初喧，山色晚逾绿。窅窅城上钟，濛濛雨中屋。平生湖海梦，又近严陵宿。濯足有烟波，胡为加帝腹。
和竹翁衢州城下作
作者：查慎行
朝代：清
体裁：五言律诗

开府专征地，孤城盗贼边。身常当矢石，险岂恃山川。刘濞何知反，睢阳竟得全。白头遗老在，对客话当年。
和答彭南陔长沙除夕见寄原韵
作者：查慎行
朝代：清
体裁：五言律诗

薄游依地主，归计几时成。老被妻孥累，贫衔故旧情。绿尊消夜浅，白发竞春生。乱后飘飘迹，能无感北征。
和胡元方中丞次东坡入狱诗第一章韵
作者：查慎行
朝代：清
体裁：七言律诗

两月冰霜忽入春，全家赴狱岂惟身。僮奴渐狎铃梆卒，子侄初充洒扫人。穷可揶揄宜有鬼，交虽故旧亦如神。与君只隔重围住，得读新诗是夙因。
和霜岩县斋秋雨八首·其一
作者：查慎行
朝代：清
体裁：古风

陈留井邑荒，风俗尚淳古。官舍杂民居，萧萧一环堵。移床避屋漏，正值秋来雨。秋雨有时晴，茅茨亦易补。乘时无钜细，百废在一举。
和霜岩县斋秋雨八首·其七
作者：查慎行
朝代：清
体裁：古风

河流去城远，掘井不破块。常时瓢饮难，汲自十里外。官庖惜民力，水厄亦有戒。天浆忽倾盆，馀泽走滂沛。瓶罂既满贮，茶味即沆�。绝胜调水符，劳心防狡狯。
和霜岩县斋秋雨八首·其三
作者：查慎行
朝代：清
体裁：古风

昨日牒文来，欢声满城郭。黄河一丈减，秋水渐归壑。回头梁宋郊，禾黍正可穫。岂有沟浍盈，决防助流恶。野人殊过计，倚杖候乾鹊。
和霜岩县斋秋雨八首·其二
作者：查慎行
朝代：清
体裁：古风

许子天下才，卑栖屈兹土。到官已十日，坐看鱼生釜。虽稀传事梆，尚打排衙鼓。我来况无事，小住因贤主。只合向空斋，摊书听凉雨。
和霜岩县斋秋雨八首·其五
作者：查慎行
朝代：清
体裁：古风

我友赵十郎，索居廪延城。河壖一小邑，长吏管送迎。我思往相就，所畏泥中行。乃知行路难，中有踯躅情。
和霜岩县斋秋雨八首·其八
作者：查慎行
朝代：清
体裁：古风

木榻乘秋阴，黴蒸入布被。解衣背粘席，转辗出奇计。爇苇著瓦盆，濛濛透雾气。苦遭烟炙眼，聊免体被渍。身居燥湿间，那得两遂意。
和霜岩县斋秋雨八首·其六
作者：查慎行
朝代：清
体裁：古风

残暑去逡巡，蝇声犹未歇。苍蝇何足云，壁有钩尾蠍。孤灯明复暗，被螫或仓卒。土产多毒人，吁嗟慎肤发。
和霜岩县斋秋雨八首·其四
作者：查慎行
朝代：清
体裁：古风

荒庭无竹树，草上墙头生。谁知一穴穿，已带秋虫声。老夫方隐几，鼻息如雷鸣。雨点忽到窗，飒然归梦惊。此中有佳句，梦断诗未成。
咏史八首·其一
作者：查慎行
朝代：清
体裁：七言律诗

翻覆兴亡阅两朝，老来刘濞气逾骄。十年宾客谋何密，四海渔盐利颇饶。西贡几曾归武库，南琛无复换文貂。徙薪可少长沙策，一掷金瓯险得枭。
咏史八首·其七
作者：查慎行
朝代：清
体裁：七言律诗

勾漏龙门接壤间，谩劳回首望刀环。销沈战垒金沙阔，画断关河玉斧閒。季布敢论亡命去，田畴争许奉书还。满堂旧日三千客，几个闻鸡并出关。
咏史八首·其三
作者：查慎行
朝代：清
体裁：七言律诗

辘轳绠断井应枯，�主休伤押不芦。粉麝馀香衔语燕，佩环新鬼泣啼乌。残妆掩镜双蛾短，白骴埋沙尺土无。别有红妆连骑入，金盘银烛拣明珠。
咏史八首·其二
作者：查慎行
朝代：清
体裁：七言律诗

近说孤雏死首丘，特烦献馘入皇州。朝家旧识田横面，饮器难宽智伯头。视葬敢容双骑客，争功何与什方侯。天南从此无征战，上苑昆明罢习流。
咏史八首·其五
作者：查慎行
朝代：清
体裁：七言律诗

风急降旗旧折竿，播州归甲极凋残。一时管统援师尽，同日臧洪赴死难。赤手何颜还抱马，白头无望复登坛。大斤山下逢隋将，犹作燉煌戍卒看。
咏史八首·其八
作者：查慎行
朝代：清
体裁：七言律诗

大廷一意注安危，充国金城事不疑。滇海有人闻鬼哭，棘门此外尽儿嬉。古来成败原关数，天下英雄大可知。莫笑书生无眼力，与君终局试论棋。
咏史八首·其六
作者：查慎行
朝代：清
体裁：七言律诗

袭美官高并入秦，他时声望起红巾。岂应东市陈尸客，妄比南唐下第人。记室有文惭劝进，霸才无识笑轻身。鸿毛一燎全家尽，豫让桥荒鬼火新。
咏史八首·其四
作者：查慎行
朝代：清
体裁：七言律诗

析骸食肉一城空，阿父空提五尺童。旅火焚巢何自苦，齐书飞矢竟谁功。大臣未必怜朱㻛，故吏宁须问向雄。满眼残黎皆仆妾，向来跧缩倚神丛。
咏周尊彝十六韵
作者：查慎行
朝代：清
体裁：五言排律

三代多铭识，图从博古援。世惟金石寿，今觉鼎钟繁。此物传周器，何时入国门。问名充象著，索价重瑶琨。鲁国年无纪，姬公典幸存。启封从圣子，近裔属文孙。大祀新宫焕，东藩古制敦。百笾偕簠簋，五献设彝樽。螭虎形差肖，夔跜势若蹲。比铏安足稳，似鬲取唇反。上耸环堪贯，中虚腹可扪。规模因朴著，容受以升论。黯黮苔封色，依稀土蚀痕。俯将轻汉爵，前欲媲商尊。俗巳无精鉴，评难定一言。会逢欧赵辈，重与考渊源。
咏金丝桃应皇太子令
作者：查慎行
朝代：清
体裁：七言律诗

装束浑疑出道家，川原何用觅红霞。偶分高士篱边色，仍是仙人洞里花。金粉露凉朝蝶梦，檀心香飐午蜂衙。寻来莫怪渔舟误，比似桃源路更赊。
哭三弟润木二首·其一
作者：查慎行
朝代：清
体裁：五言律诗

罪大诚当杀，全归有数存。生难宽吏议，瞑亦沐君恩。鬼守辞乡魄，棺封诏狱魂。几时容反葬，薄殓胜王孙。
哭三弟润木二首·其二
作者：查慎行
朝代：清
体裁：五言律诗

家难同时聚，多来送汝终。吞声自兄弟，泣血到孩童。地出阴寒洞，天号惨澹风。莫嗟泉路远，父子获相逢。
哭东亭弟
作者：查慎行
朝代：清
体裁：五言律诗

旬来闻伏枕，旦日走凭棺。吾哭得无恸，汝贫翻为官。功衰凋丧尽，子姓荷承难。后死馀家督，肠枯感百端。
哭同年王载安
作者：查慎行
朝代：清
体裁：七言律诗

判袂京华半载馀，扁舟归造故人庐。不图别后游难续，只道秋来病已除。五亩未曾营世业，一名无复上公车。读书已悔生涯误，还望孤儿读父书。
哭唐东江考功四首·其一
作者：查慎行
朝代：清
体裁：七言律诗

独上扁舟溯逆风，满天冰雪到娄东。剩含湿面双行泪，来哭平头九秩翁。与我相忘形迹外，感人尤在朴诚中。矫时肯拟朱公叔，自此交情见始终。
哭唐东江考功四首·其三
作者：查慎行
朝代：清
体裁：七言律诗

曾将尺素寄相思，亦有流传肯见疑。无间可容纤芥入，此言唯许两心知。粗偿晚节行藏约，细检生平赠答诗。最后一篇皇甫序，不教众目笑詅痴。
哭唐东江考功四首·其二
作者：查慎行
朝代：清
体裁：七言律诗

华发登朝仅两年，赋归乐事在林泉。招邀乡社耆英友，成就师门继起贤。上瑞人方占寿国，少微星忽陨吴天。九原可作夫奚憾，自信千秋业必传。
哭唐东江考功四首·其四
作者：查慎行
朝代：清
体裁：七言律诗

门馆郊园次第开，昔游几度获趋陪。十年齿序推兄长，半榻尘封望我来。同调云亡应共惜，挽歌相续有馀哀。海山兜率茫茫路，老向人间首独回。
哭承儿四首·其一
作者：查慎行
朝代：清
体裁：古风

汝兄四十八，舍我而逝矣。汝没后十年，数亦止于此。两哀并一恸，摧感胡能已。明知赘世翁，必无久存理。所伤门祚薄，壮殒先暮齿。生汝兄弟三，眼前惟一子。魂兮去如梦，未远呼应起。
哭承儿四首·其三
作者：查慎行
朝代：清
体裁：古风

四女各未字，三男尽孩提。汝在称慈父，汝亡累孀妻。一母将七雏，故巢且群栖。饥寒虽仅免，晨夕同号啼。老耳实怕闻，闻之弥怆怀。吾今已耄及，嫁娶何时谐。
哭承儿四首·其二
作者：查慎行
朝代：清
体裁：古风

小年故多病，虑作短折童。亦既见成人，庶望送我终。天乎忍降割，夺去仍匆匆。蔘价贵于金，积孱气不充。有时或彊起，好语聊慰翁。谁知药罔效，竟坐室屡空。
哭承儿四首·其四
作者：查慎行
朝代：清
体裁：古风

汝叔苦相劝，谓我勿过伤。人生百岁中，寿天齐彭殇。六十且不毁，矧乃七十强。礼教有格言，嗟嗟吾岂忘。那堪垂老境，重此遘逆丧。委蜕视子孙，达观愧蒙庄。收声欲制泪，泪落复数行。
哭朱大司空六首·其一
作者：查慎行
朝代：清
体裁：五言律诗

忽得弥留信，惊疑欲问天。更谁承绝学，忍遽夺名贤。存殁真关运，行藏好算年。茫茫国西路，白日迫虞渊。
哭朱大司空六首·其三
作者：查慎行
朝代：清
体裁：五言律诗

罢官宾客盛，不署下邽门。万卷藏书第，孤云倚杖村。履声今寂莫，花气旧絪缊。从此西州泪，都销醉后魂。
哭朱大司空六首·其二
作者：查慎行
朝代：清
体裁：五言律诗

正色持朝议，从人指异同。不闻廷辨语，真有大臣风。局定閒居后，名高薄谴中。肯留毫发恨，物论久方公。
哭朱大司空六首·其五
作者：查慎行
朝代：清
体裁：五言律诗

怅断西山路，曾陪两度游。云峰奇入夏，泉味冷经秋。酒许王弘送，诗同魏野留。箧中高唱在，读罢泪交流。
哭朱大司空六首·其六
作者：查慎行
朝代：清
体裁：五言律诗

天不留耆旧，人皆惜老成。风流馀画像，官号定铭旌。年谱门生辑，文编国史评。恬侯恭谨似，重望起家声。
哭朱大司空六首·其四
作者：查慎行
朝代：清
体裁：五言律诗

衣褐初相见，云泥不啻过。自蒙公赏识，一任俗讥诃。才退江花梦，神伤薤露歌。转缘期许厚，脉脉负惭多。
哭李婿旸谷二首·其一
作者：查慎行
朝代：清
体裁：七言律诗

明珠乍失掌中珍，一恸宁知竟殒身。生怕回肠唯弱女，死难瞑目为重亲。短长梦欠从前债，露电光销过去因。尽卖琴书供薄殓，世家谁信本来贫。
哭李婿旸谷二首·其二
作者：查慎行
朝代：清
体裁：七言律诗

头白归来所向穷，哭儿哭婿六年中。每因小别愁余病，岂料重来送汝终。事到伤心难自遣，天留望眼顿成空。分明识得泥洹路，何取人间作老翁。
哭樊桐侄二首·其一
作者：查慎行
朝代：清
体裁：七言绝句

二十年前哭乃翁，遗孤抱出尚孩童。可堪留取昏花眼，看汝成人又送终。
哭樊桐侄二首·其二
作者：查慎行
朝代：清
体裁：七言绝句

单丁门户剩婴孩，收拾残书与寄回。永诀有言吾不食，三千里外为谁来。
哭王右朝四首·其一
作者：查慎行
朝代：清
体裁：七言律诗

还家约略中秋后，长路风波恨稍迟。六日不詹君尚望，三年重到我成悲。魂来蘋末蛟龙骇，泪杀灯花枕席知。怪得吴江催噩梦，唤回孤帐雨飘丝。
哭王右朝四首·其三
作者：查慎行
朝代：清
体裁：七言律诗

勿论死别与生离，存殁心伤无尽期。鲍叔有情贫敢讳，尚平多累出偏迟。向来语笑犹堪忆，从此肝肠好付谁。海角天南诸弟散，讣音欲寄苦差池。
哭王右朝四首·其二
作者：查慎行
朝代：清
体裁：七言律诗

卅载交亲气谊中，盖棺事了太匆匆。拟从颓俗存家法，不愿诸甥有舅风。冰雪一枝怜抱鹊，图书四壁哽秋虫。东山便是西州路，欲学羊昙计转穷。
哭王右朝四首·其四
作者：查慎行
朝代：清
体裁：七言律诗

未改头衔属望虚，手题丹旐又踌躇。携来万里千行泪，检得三年五度书。好事谁还评月旦，馀生吾久负居诸。文坛诗社飞扬气，百念俱灰一恸馀。
哭马寒中四首·其一
作者：查慎行
朝代：清
体裁：五言律诗

含笑君过我，含悽我送君。悲欢朝夕变，来往死生分。性命脆如此，流传骇所闻。从兹当食叹，不独感离群。
哭马寒中四首·其三
作者：查慎行
朝代：清
体裁：五言律诗

十里南塘路，归兮认故居。一生豪气尽，万事盖棺初。妾守牵萝屋，儿收插架书。诒谋须善体，兄弟好相于。
哭马寒中四首·其二
作者：查慎行
朝代：清
体裁：五言律诗

一发真难救，从知病有根。祸深同室斗，痛彻九原魂。岂少相关意，终惭未尽言。数行身后泪，无补是生存。
哭马寒中四首·其四
作者：查慎行
朝代：清
体裁：五言律诗

太息归田后，何人问草莱。懒知吾少出，勤望尔频来。造物忍相夺，孤踪良自哀。径荒门尚设，行复为谁开。
唐多令·后园红杏林檎二本今春忽枯惟李花独盛
作者：查慎行
朝代：清
体裁：词

一种旧春风。年时经眼同。好花枝、能白能红。曾被上番吟赏后，蝴蝶梦、忒匆匆。颜色等头空。孤芳剩此丛。伴诗怀、清许卢仝。应有缟衣来叩户，人尚在、百蛮中。
唐实君作憎蝇诗可补欧阳赋所未备仆不复斗奇戏广其意得五十韵
作者：查慎行
朝代：清
体裁：古风

吾观大化内，鼓物同洪垆。介羽及昆虫，种类何各殊。搜罗到琐碎，终非磊落儒。聊为更仆数，庶用资揶揄。飞者为蜻蜓，穴者为蟪蛄。在户为蟏蛸，在檐为蜘蛛。微明耿熠耀，背壳潜螔蝓。薄翅扇蛱蝶，细腰祝蒲卢。蝼或鸣于泥，蚓或歌于涂。络纬织作巧，粪蜣转丸愚。螳螂怒当轮，蟋蟀勇负嵎。堆积走负板，腥膻集元驹。与人了无害，听彼繁有徒。蠼螋险如蜮，玄蜂大如壶。钩卷蠍刃利，针聚蚊雷粗。刺蚝有瘁肌，虿尾有噆肤。昏昏虱在裈，趯趯蚤跃襦。偪人虽咄咄，怀毒终区区。惟蝇独可憎，其来胡为乎。汝于耳目前，本不关有无。汝状极丑恶，儡傀妆头颅。赤帻同一冠，青苍别形躯。两翼六其足，公然学谗夫。汝生本臭秽，行与粪壤俱。只合老厕圊，何当闯氍毹。无端附骥尾，驰骋游庄衢。无端入绢素，点染损画图。有时集于瓜，学士群睢盱。有时止于棘，诗人互嗟吁。声非鸡则鸣，例与狗苟呼。此特论大概，未足蔽厥辜。客从长途来，翻浆汗流珠。解衣觊少憩，喘息犹未苏。汝何太相偪，伺隙窥门枢。我眠晨未起，汝偏搅床敷。我起头未栉，汝又环座隅。我饥进盘餐，汝贪善为狙。我閒弄笔砚，汝饱成墨猪。汝腴我合瘦，汝众我则孤。我欲废饮食，汝方混庖厨。汝于我何尤，抵死相迫驱。营营惑人听，有若操契符。贝锦抱萋斐，不祥等狐乌。怀中三寸璧，点污生瑕瑜。架上一卷书，弃掷消樗蒲。凡此皆汝罪，诛之不胜诛。逝将避汝去，行行复踌蹰。我力故难胜，汝情谅应输。天下正一家，能毋怀此都。乘炎且快意，吾宁忍须臾。
唐考功东江为仇沧柱编修礼闱所得士今来典试吾浙出闱后为湖舫雅集邀余奉陪即席和蒙泉韵二首·其一
作者：查慎行
朝代：清
体裁：五言律诗

前辈风犹在，斯文寄不轻。欧阳为座主，苏轼得门生。一月了公事，三秋多胜情。旁观争太息，谁不重科名。
唐考功东江为仇沧柱编修礼闱所得士今来典试吾浙出闱后为湖舫雅集邀余奉陪即席和蒙泉韵二首·其二
作者：查慎行
朝代：清
体裁：五言律诗

锦缆牵官舫，餐钱费客庖。酒开清箬瓮，橘拆洞庭包。霜岭将枫叶，烟堤尚柳梢。湖山君作主，何地置贫交。
商丘周宜庵明府贻牡丹名种戏成四绝句·其一
作者：查慎行
朝代：清
体裁：七言绝句

戚里名园结搆新，千株远致洛中春。多情谁似河阳宰，留取名花赠野人。
商丘周宜庵明府贻牡丹名种戏成四绝句·其三
作者：查慎行
朝代：清
体裁：七言绝句

瓦砾堆墙老圃家，烧馀一片变桑麻。问余台榭今何处，也要移栽富贵花。
商丘周宜庵明府贻牡丹名种戏成四绝句·其二
作者：查慎行
朝代：清
体裁：七言绝句

珍重新寒九月初，归程作伴太怜渠。渡江船上人争看，桃叶桃根恐不如。
商丘周宜庵明府贻牡丹名种戏成四绝句·其四
作者：查慎行
朝代：清
体裁：七言绝句

包裹泥封护本根，隔年分种自梁园。得归且作看花想，未必花时稳闭门。
商丘宋冢宰八十寿宴诗
作者：查慎行
朝代：清
体裁：五言排律

世泽扶阳厚，重传岳降神。中原留硕果，四海一完人。开府专旄节，还朝领搢绅。遗荣辞魏阙，予告就商宾。风月香山社，莺花洛水滨。悬车时未晚，赐马齿长新。坐握高谈麈，行扶大雅轮。耆英来汝许，子妷列荀陈。诗好人难和，心虚士乐亲。位兼名并重，时与物皆春。养鹤千年顶，瞻松百丈身。飞觞同贺岁，遥祝钓璜辰。
商丘道上戏作兼寄同年宋山言二首·其一
作者：查慎行
朝代：清
体裁：七言绝句

少治春秋老渐疑，宋都旧事记依稀。近来六鹢多争进，几见因风稍退飞。
商丘道上戏作兼寄同年宋山言二首·其二
作者：查慎行
朝代：清
体裁：七言绝句

梁园春半好风光，红杏开邻宋玉墙。苦被时名牵率去，一官头白校书忙。
商家林买草笠
作者：查慎行
朝代：清
体裁：五言律诗

头轻宜戴笠，野服换商林。雨庇全身湿，晴邀片席阴。下车宁望揖，上马忆曾吟。青箬平生梦，蹉跎直至今。
商家林早发
作者：查慎行
朝代：清
体裁：七言绝句

村店荒荒杀漏迟，唤回残梦眼迷离。晓星一个明如月，及取朝阳未吐时。
喀喇火屯口占
作者：查慎行
朝代：清
体裁：七言绝句

水无蚊蚋地无蝻，寺有幡幢石有龛。山是膏腴溪是乳，草如桑叶马如蚕。
善果寺
作者：查慎行
朝代：清
体裁：五言绝句

高林鸣枯风，院净如泼水。时有杖藜僧，下阶拾槐子。
喜东亭弟滇归见过
作者：查慎行
朝代：清
体裁：五言律诗

艰辛怜远别，欢喜报初归。万事付弹指，一门多拂衣。侵晨移尔艇，触热扣吾扉。相对成三老，人间此会稀。
喜又微侄自南昌归
作者：查慎行
朝代：清
体裁：五言律诗

共客洪州幕，回头十五年。未成宗炳卧，各有尚平牵。身健贫何碍，吟深句必传。故乡稀酒伴，日日望归船。
喜唐实君至
作者：查慎行
朝代：清
体裁：七言律诗

风埃易隔经年面，忽听车音喜不胜。才气让君高百尺，酒肠宽我过三升。薄寒坐转霜天月，往事谈深雪屋灯。记取凤城西北颊，竹床相对两如僧。
喜外舅陆射山先生至都六月望后为先生初度同学数子置酒容园为寿敬赋长句四首以侑觞·其一
作者：查慎行
朝代：清
体裁：七言律诗

几遍芒鞋踏帝畿，星埃头上片云飞。渐除豪气终违俗，才卸行装便忆归。晚节尚馀文笔在，旧游并觉酒人稀。清时肯擅徵君目，收取声名待拂衣。
喜外舅陆射山先生至都六月望后为先生初度同学数子置酒容园为寿敬赋长句四首以侑觞·其三
作者：查慎行
朝代：清
体裁：七言律诗

小别回头又隔年，重瞻须鬓转苍然。采芝园绮今无伴，善饭江湖老亦仙。帘阁日长棋算劫，荷阴人去鹤看船。过从最忆须云阁，老树浓阴庇乱蝉。
喜外舅陆射山先生至都六月望后为先生初度同学数子置酒容园为寿敬赋长句四首以侑觞·其二
作者：查慎行
朝代：清
体裁：七言律诗

夜夜星明处士天，青山高卧奈无缘。癸辛志每随行笈，甲子诗多入纪年。未定草堂天宝后，就荒松径义熙前。身为甫里先生裔，莫笑贫无一棱田。
喜外舅陆射山先生至都六月望后为先生初度同学数子置酒容园为寿敬赋长句四首以侑觞·其四
作者：查慎行
朝代：清
体裁：七言律诗

尊酒名园借榻馀，眼中泉石自清腴。同来我亦辞巢燕，暂止人犹爱屋乌。新沐头轻从鬓秃，穿花步稳倩藜扶。尚平此日差无累，怀袖亲携五岳图。
喜季叔自荆州至二首·其一
作者：查慎行
朝代：清
体裁：五言律诗

会合期难定，苍茫忆旧秋。烽烟随地满，书疏隔年收。薄宦供驱策，空囊怆去留。荆南曾久住，回首似并州。
喜季叔自荆州至二首·其二
作者：查慎行
朝代：清
体裁：五言律诗

再见干戈地，方知骨肉恩。人情方畏虎，客路渐啼猿。那得穷无恨，惟应醉勿论。如何连夕话，多半是田园。
喜得三弟润木请假省墓之信四首·其一
作者：查慎行
朝代：清
体裁：五言律诗

忽忽京华别，回头十二年。自嗟衰巳久，重见恐无缘。喜极泪随落，书来梦告先。蚤梅消息近，犹及草堂前。
喜得三弟润木请假省墓之信四首·其三
作者：查慎行
朝代：清
体裁：五言律诗

至性吾怜汝，颓龄似弱龄。衔哀思往事，燔告慰先灵。再世恩荣逮，千秋雨露零。冈阡松柏路，冬月倍青青。
喜得三弟润木请假省墓之信四首·其二
作者：查慎行
朝代：清
体裁：五言律诗

一纸平安字，中含惨痛辞。乞归宁论暂，得请敢嫌迟。恩重身难退，天高听故卑。自今方计日，倚杖候柴篱。
喜得三弟润木请假省墓之信四首·其四
作者：查慎行
朝代：清
体裁：五言律诗

海角承基业，秋潮冒石塘。三间仅无恙，十亩已全荒。身在贫何碍，诗成病亦忘。古来无此乐，四老话连床。
喜德尹至二首·其一
作者：查慎行
朝代：清
体裁：五言律诗

近接元宵信，添丁报玉川。重来堪一笑，小别费三年。贳酒逢花醉，移床听雨眠。城南数间屋，相迟亦前缘。
喜德尹至二首·其二
作者：查慎行
朝代：清
体裁：五言律诗

六十吾过二，君年正匝巡。所伤非齿暮，无愧是官贫。骨月性相近，田园话倍真。举家同旅食，浑似帝乡人。
喜德尹至都即用道中见寄韵八首·其一
作者：查慎行
朝代：清
体裁：七言绝句

花南砚北屋西东，先筑都荒想像中。此意十年应共惜，一般根蒂两飘蓬。
喜德尹至都即用道中见寄韵八首·其七
作者：查慎行
朝代：清
体裁：七言绝句

八龄工赋庾肩吾，五十能诗高达夫。勿羡早成轻晚就，天心原不薄穷途。
喜德尹至都即用道中见寄韵八首·其三
作者：查慎行
朝代：清
体裁：七言绝句

敝裘寒色国西门，刮面西风太少恩。不是雪花如掌大，岂知姜被果奇温。
喜德尹至都即用道中见寄韵八首·其二
作者：查慎行
朝代：清
体裁：七言绝句

别是寻常会却奇，鹡鸰沙外影离离。可怜半世为兄弟，两度相逢在路岐。
喜德尹至都即用道中见寄韵八首·其五
作者：查慎行
朝代：清
体裁：七言绝句

添丁从小绝堪哀，抱向花前得几回。可但生儿怜络秀，有人椎髻望归来。
喜德尹至都即用道中见寄韵八首·其八
作者：查慎行
朝代：清
体裁：七言绝句

三亩原为种稻留，私逋官税苦难酬。翻因细悉家中事，从此思家又起头。
喜德尹至都即用道中见寄韵八首·其六
作者：查慎行
朝代：清
体裁：七言绝句

少贱长贫那得辞，浪游真愧作男儿。只除中酒联吟夕，不似长安下第时。
喜德尹至都即用道中见寄韵八首·其四
作者：查慎行
朝代：清
体裁：七言绝句

匪莪蓼蓼感伊蒿，此际方知父母劳。三尺孤坟何日筑，敢将门户委儿曹。
喜晤蓝公漪
作者：查慎行
朝代：清
体裁：五言律诗

藉甚榕城叟，才名洵不虚。气吞三斗墨，笔吐五车书。客况浮萍合，交情硕果馀。临邛有贤令，犹足重相如。
喜晴
作者：查慎行
朝代：清
体裁：古风

春光霁后佳，节气田间正。晨兴启蓬荜，豁若奁开镜。岸草既柔秾，渚牙亦鲜盛。村南杏妆卸，村北桃鬟靓。锄麦农祈秋，浴蚕妇修政。俗醇游惰少，候至赴功竞。新火稍出林，旧邻无改姓。吾家世居此，少长识爱敬。鸡犬声互闻，牛羊行让径。晚寻畎亩乐，益遂桑麻性。寄谢市朝人，谁能逐造请。
喜晴
作者：查慎行
朝代：清
体裁：七言律诗

麦垄风来煮茧香，桑畴雨过熟梅黄。好花辞蒂半成土，新笋放梢齐出墙。习懒连朝忘盥栉，为邻几户返流亡。曝书晒药吾生事，也逐田家四月忙。
喜晴戏示邻叟
作者：查慎行
朝代：清
体裁：古风

海角罹水旱，桑田岁无收。今春蚕麦好，到耳一解忧。何期立夏来，昼夜雨不休。蚕饥麦委浪，弥望成荒畴。邻家有老翁，仰睇苍苍愁。呼天诉疾痛，泪亦滂沱流。天意蓦然回，如人转双眸。风驱螮蝀翳，日出昆崙囚。灾弭斯为祥，即事非外求。绿叶既沃沃，良苗仍油油。我笑谓此翁，汝今已白头。拭汝交颐泪，聆我拥鼻讴。西成所未知，春花幸有秋。且须贳斗酒，偕我垄畔游。踏泥行插秧，决水使泻沟。此乃儿辈事，母参老人谋。
喜晴次匠门韵二首·其一
作者：查慎行
朝代：清
体裁：七言律诗

正尔巡檐叹伏阴，忽开霁色见天心。月将东出气尤爽，火已西流炎不侵。赤脚一双休踏屐，白丝半顶喜抽簪。呼童急扫阶前地，准备高人策蹇寻。
喜晴次匠门韵二首·其二
作者：查慎行
朝代：清
体裁：七言律诗

勿论热熟与生疏，闭户多时出少车。隔宿传诗邀客和，归期检历遣儿书。径铺嫩藓毡相似，盆艳秋花锦不如。更贳迎凉一瓶酒，此间何事可愁予。
喜曾济苍学博见过次见贻原韵
作者：查慎行
朝代：清
体裁：七言律诗

菰蒲新涨拍村桥，鸥外相寻独倚桡。归路尔贪千里近，离群我叹十年遥。蚤时风格追思曼，末俗交情感孝标。忍负眼前林底月，直须酩酊到深宵。
喜竹垞先生至
作者：查慎行
朝代：清
体裁：古风

荒村积雨馀，秋水方没埭。蛩然足音至，启户蓬蒿碍。三径懒未除，一床凉可对。先生本师事，折节到侪辈。我贫家少书，倒箧肯见贷。蒙求不嫌渎，过我仍捆载。茅斋月露清，气压酒盏内。高谈如赴敌，薄病逡巡退。
喜遇同年汪东山与联辔北上
作者：查慎行
朝代：清
体裁：五言律诗

京洛三年别，升沉分巳殊。如何偪残腊，复此共长途。故态狂犹在，名心老渐无。夜寒君不饮，吾醉好相扶。
喜陈允文自故乡至
作者：查慎行
朝代：清
体裁：七言律诗

十日春风释砚冰，客边诗句拟催徵。爱题僧舍纱笼壁，恨事江城雪打灯。压担书兼行李重，飘蓬感为故人增。西山晴色差堪望，高阁何因载酒登。
喜雨
作者：查慎行
朝代：清
体裁：古风

京师夏苦旱，熏灼如炎方。霢霂偶微沾，暍者盈道旁。滂沱忽大沛，熛怒不得张。檐溜粗于绳，翻瓢挹天浆。栽花得新活，卧柳回旧僵。既雨万汇苏，我亦中微凉。风霆一梦破，境过旋巳忘。
喜雨
作者：查慎行
朝代：清
体裁：五言律诗

六月黄尘里，炎蒸何处逃。乍凉蝉嘒爽，将雨燕飞高。天意回枯槁，人情散郁陶。久醒思一醉，连夜致香醪。
喜雨对榻有怀西厓联句二十六韵
作者：查慎行
朝代：清
体裁：古风

触热来京师，骄阳值乾暵。侨居隔隘巷，欲出愁喘汗。濡发头濯冰，燎毛背炙炭。烁烁火帝轮，赫赫炎官伞。鸟焚颠木巢，蝇嘬削瓜案。居人苦燖灼，行者防糜烂。侧聆清禁中，一月儆宵旰。鲁史陈舞雩，周诗诵云汉。不传避暑铭，每廑当食叹。吏无酷可烹，礼有典乃按。桐鱼瘗坛圻，金鸡释狴犴。天心倏已移，云气滃不散。电雷震虩虩，沟水鸣灌灌。急来扣扉声，拉杂屋壁捍。捲书君剧喜，踏屐我奚惮。榴蕊红洗妆，梧荫翠流干。润拚沾幔湿，密爱拓窗看。叉馋鱼登柈，户小杯举觛。郁襟快哉披，短帻颓然岸。虽当醉眼缬，未许鼻息鼾。忆昔斜街西，吾友客僧馆。联吟秋历九，听雨夜过半。往事忽到心，暗嗟流景换。虚名三子曾，失意二人但。预忧烛见跋，冀听响达旦。凌晨过东邻，老树恣所玩。
喜雨集陶
作者：查慎行
朝代：清
体裁：古风

重离照南陆，炎火屡焚如。夏云多奇峰，近瞻百里馀。田家岂不苦，似为饥所驱。白日沦西河，始雷发东隅。神渊泻时雨，好风与之俱。良苗亦怀新，绕屋树扶疏。农务各有归，吾亦爱吾庐。悠悠待秋稼，且还读我书。即事多所欣，慰情良胜无。
喜雪九叠前韵
作者：查慎行
朝代：清
体裁：七言绝句

冬旱旋经两月馀，朝朝咄咄向空书。欣欣喜动眉閒色，雪兆丰年夜梦鱼。
喜雪二首·其一
作者：查慎行
朝代：清
体裁：七言绝句

云气低迷海气昏，穷阴连日暗孤村。儿童起报夜来雪，九十九峰齐到门。
喜雪二首·其二
作者：查慎行
朝代：清
体裁：七言绝句

家家茅舍爨无烟，何法商量救目前。鸦鹊啄泥蝗入地，好从来岁望丰年。
喜韩自为过访村居
作者：查慎行
朝代：清
体裁：五言律诗

吴兴前辈尽，海角故交疏。岂意停归棹，犹烦访敝庐。采诗千载后，话旧廿年馀。村野无供给，非君孰谅余。
嘉定谭生名在钦取之列而外来无咨送之文不获赴书局办事留余寓两年将归口占送之
作者：查慎行
朝代：清
体裁：五言律诗

知尔不能荐，世情良可叹。往年曾献赋，同辈尽弹冠。岁晚独行急，家贫久客难。向南冰雪少，莫虑布衣寒。
四叠前韵答钱亮功
作者：查慎行
朝代：清
体裁：古风

野凫颈短鹤颈长，鸺鹠昼暗萤夜光。尺蠖自伸龙自蛰，火鼠自热凉蝉凉。狐狸跳梁虱缘裤，触蛮争国蚁斗床。纷纷等是逆旅客，琐琐都无善全策。一枰袖手姑置之，何暇为渠分黑白。君方高咏明灯前，我亦醉吟冰雪眠。两篇一意取自恣，不拾零星路傍翠。铁枪半段试相当，我用何妨时所弃。
四叠前韵詶别允文
作者：查慎行
朝代：清
体裁：古风

与君订交从巳酉，乡社无多推益友。文澜一篇论警策，诗格千言誇对偶。白眉三马人所畏，昆友联翩出才薮。余时怀椠初出游，未免籍湜汗且走。兰苕翡翠争秀句，何异飘风袅垂柳。登场卤莽拙用长，坚壁逡巡困持久。契舟巳往莫求剑，画虎虽成终类狗。君今落笔更老成，敛手姜芽看运肘。但思上第慰眼前，肯顾虚名计身后。精金百鍊行自惜，璞玉一圭犹待剖。丁年行笈记癸辛，甲族科名艳丁丑。未能饱饭便汝腹，也学饥驱糊我口。客中告别别倍难，浊酒直须倾一斗。暂留几日办归装，长说倦游今果否。
四女祠
作者：查慎行
朝代：清
体裁：五言绝句

何处著莺花，春深孝女家。门前古槐树，两两听慈鸦。
四字令·阻风鄱阳湖
作者：查慎行
朝代：清
体裁：词

彭郎小姑。康郎大姑。更愁五老香炉。限狂澜一湖。云汀树枯。沙汀草枯。北风吹折黄芦。奈萧萧雁呼。
四日立春
作者：查慎行
朝代：清
体裁：古风

风从东来云四散，献节重开月上浣。田家占岁在新春，已过三朝不暇懒。起除鸡栅扫庭宇，旋拆牛宫治町疃。去冬无雪土不膏，蚕豆根拳麦苗短。直凭今日占今年，喜动桑榆一村暖。野夫杖藜亦蚤出，走向桥西閒趁伴。偶逢邻叟看春还，云见城门悬诏板。鸾舆是月南巡狩，为念频年淮泗满。宣房未筑茭楗空，畚锸须臾庸可缓。洪流涣涣冰开后，肯信吾乡犹旱暵。勿愁燠沐入春无，雨露行随拂云䍐。
四日西园散步得三绝句·其一
作者：查慎行
朝代：清
体裁：七言绝句

算是今年第一回，草根残雪尚堆堆。春风气力强于杖，扶起衰翁踏冻来。
四日西园散步得三绝句·其三
作者：查慎行
朝代：清
体裁：七言绝句

疏篱外绕翠檀栾，梅橘中栽五亩宽。抵得实封三百户，头衔自署老园官。
四日西园散步得三绝句·其二
作者：查慎行
朝代：清
体裁：七言绝句

三日为期已过期，晴光先动碧琉璃。苔枝照影鱼儿跃，及取冰开鹭未知。
四时行乐图为张楚良题 其一 春
作者：查慎行
朝代：清
体裁：六言诗

眼前自饶春意，何必三十六宫。红药扶头宿雨，绿杨踠地轻风。
四时行乐图为张楚良题 其三 秋
作者：查慎行
朝代：清
体裁：六言诗

水北水南霜气，船头船尾衣香。离离人影花影，的的浓妆淡妆。
四时行乐图为张楚良题 其二 夏
作者：查慎行
朝代：清
体裁：六言诗

蕉阴似薄非薄，桐叶虽多不多。竹几桃笙潇洒，棕鞋蒲扇挼搓。
四时行乐图为张楚良题 其四 冬
作者：查慎行
朝代：清
体裁：六言诗

童子开炉煮雪，幽人倚槛披毡。两眉喜气浮动，又得新诗几联。
四月二十七日召入无逸斋看新竹恭纪十二韵
作者：查慎行
朝代：清
体裁：五言排律

地辟琅玕坞，天通箭栝门。烟霄连别苑，雷雨过前轩。蔌蔌风开箨，洄洄水注根。移栽初尚浅，培护久能繁。惜笋宁充馔，抽梢尽出藩。几年成翠幕，一径转苍垠。润滴莓苔砌，高扶薜荔垣。凉阴清有气，新粉净无痕。直节人皆见，虚心道亦存。律堪调凤吹，名岂愧龙孙。好报平安信，休辜长养恩。亲从天上看，不羡白沙村。
四月二十三日分赐西苑入直诸臣御书扇慎行得圣制泊舟惠山诗恭纪八韵
作者：查慎行
朝代：清
体裁：五言排律

珍重传宫扇，辉煌遍直庐。赐当清景下，颁及午风馀。应候知开阖，无尘待扫除。未秋凉已袭，才夏暑先驱。驻跸留佳咏，分行洒御书。恍疑泉到耳，真觉翠浮裾。墨气生浓淡，烟光动卷舒。终身怀袖里，长似拜恩初。
四月二十四日奉旨偕钱亮功汪紫沧两同年赴武英书局编纂佩文韵府口占示同事诸君二首·其一
作者：查慎行
朝代：清
体裁：七言律诗

六年供奉毫无补，天语蒙褒下禁中。联步久趋丹陛北，直庐今寓浴堂东。名连进士惭同进，管秃中书笑不中。那免退之讥磊落，依然尔雅注鱼虫。
四月二十四日奉旨偕钱亮功汪紫沧两同年赴武英书局编纂佩文韵府口占示同事诸君二首·其二
作者：查慎行
朝代：清
体裁：七言律诗

上窥典诰薄风骚，不数区区篆刻劳。才尽更谁哀老子，课严浑似限儿曹。旧巢未扫痕犹在，赐马相随骨渐高。差胜汉廷饥曼倩，官厨丰馔日仍叨。
四月二日恩赐樱桃恭纪十韵
作者：查慎行
朝代：清
体裁：五言排律

灿灿华林种，离离朱实香。熟常先夏果，贡不待炎方。磊砢初垂树，匀圆正满筐。珊瑚骈火齐，沆瀣和琼浆。露带枝头润，盘登叶底凉。鸟鹐珠爱赤，蜂酿蜜羞黄。昨忆西湖献，今来上苑尝。赐珍蒙见及，饱食感非常。配笋厨空敕，探花宴屡张。分甘谁得似，长侍圣人旁。
四月八日雨
作者：查慎行
朝代：清
体裁：五言律诗

佛日宜垂照，农占视耗登。望晴翻得雨，为咎怕先徵。俗已凋伤极，吾尤感叹增。所忧非越分，生理自无凭。
四月八日饮刘雨峰新寓分韵得佳字
作者：查慎行
朝代：清
体裁：五言律诗

十年论旧雨，一日破清斋。去觉流光速，来贪小住佳。槐阴深小巷，花气近斜街。早晚南船到，重看酒似淮。
四月初四日殿廷对策恭纪
作者：查慎行
朝代：清
体裁：七言律诗

朱衣前引向彤庭，黄纸封颁出御屏。仗外烟霞成化雨，螭坳灯烛聚春星。天人理要穷三策，章句儒多守一经。不是皇仁均造物，抟扶容易徙南�。
四月十五夜郑家口对月以江清月近人分韵五首 其一 余得近字
作者：查慎行
朝代：清
体裁：古风

孤舟淹旅程，初过平原郡。树色燕带齐，河流卫交汶。可怜一轮月，偏与愁人近。已经连日风，更怕宵来晕。一笑起推篷，清光吾有分。
四月十五夜郑家口对月以江清月近人分韵五首 其三 和清字
作者：查慎行
朝代：清
体裁：古风

风止波亦息，浊流同一清。小杓夜分江，龙头注茶铛。须臾波心月，却向杯底生。我醉竟吸之，谓是方诸精。孤光入怀抱，耿耿留空明。
四月十五夜郑家口对月以江清月近人分韵五首 其二 和江字
作者：查慎行
朝代：清
体裁：古风

明月窥我船，我影在船窗。我起却望月，影落玻瓈江。人影与月影，无端各成双。泡幻岂有情，妄见生纷庞。不如抱影坐，闭目心自降。
四月十五夜郑家口对月以江清月近人分韵五首 其五 和人字
作者：查慎行
朝代：清
体裁：古风

京城岂无月，眯目多飞尘。从公作上元，忽然涉残春。扁舟落吾手，日与鱼鸟亲。始知天壤间，清辉属閒人。行行莫回顾，永结江湖邻。
四月十五夜郑家口对月以江清月近人分韵五首 其四 和月字
作者：查慎行
朝代：清
体裁：古风

邻舟悄无声，高卧如避月。此时叩舷歌，抚景更清越。密疑穿荇藻，细可数毛发。微风荡酒襟，凉气入诗骨。紞如打五鼓，篷罅犹未没。
四月十六夜喜雨
作者：查慎行
朝代：清
体裁：七言律诗

夭苗小砦破春耕，异俗差堪慰客情。万井云烟扶小阁，四山雷雨动空城。漏侵书榻移难定，卧想园庐去未成。好是绿针浮水候，陂塘彻夜有蛙鸣。
四月廿二日早赴西苑送驾避暑幸山庄
作者：查慎行
朝代：清
体裁：七言律诗

麦垄瓜畴晓气温，䑃朦淡月渐无痕。残星带火沈千点，新绿如山拥一村。老马熟谙城北路，雏莺又报苑东门。征衣长短曾蒙赐，箧笥三年倍感恩。
四月晦夕雨中梦游西湖
作者：查慎行
朝代：清
体裁：古风

孟夏提月月沉魄，仰视重阴方霂霢。三更飞梦到西湖，直上孤山少簦屐。千年华表鹤群散，百岁丛林僧履只。独来遇雨可奈何，对此茫茫感今昔。水仙祠前行唤渡，棹转苏堤春涨拍。忽磨明银豁双瞳，旋起清风扶两腋。琉璃万顷冰一片，倒写天容落澄碧。船头鱼跃浪参差，船尾鸥轻烟灭没。渐深渐入渐蒙翳，半篙抵岸如投隙。遮头莲叶青出蓝，掠面荷花红压白。中有高人沿岸住，迟我门开心莫逆。曲阑幽榭导使前，沆瀣浆浓分琥珀。为言尘世苦拘局，紫盖丹霞争扫席。曷不相从汗漫游，浮名于汝终何益。余时含意笑未答，霹雳一声檐瓦掷。觉来依旧雨淋浪，疑有湖光满虚宅。
四月朔大雪
作者：查慎行
朝代：清
体裁：五言律诗

大雪洒庭柯，春光九十过。急催花落尽，乱杂絮飞多。燕垒融还冻，莺吭噤不歌。纷纷蜂与蝶，争奈苦寒何。
四月朔德尹招同诸弟西阡看梓花曾三不至末章专及之八首·其一
作者：查慎行
朝代：清
体裁：七言绝句

村北村南路不赊，西家携杖过东家。此桥恰与花为谶，梓树桥边梓树花。
四月朔德尹招同诸弟西阡看梓花曾三不至末章专及之八首·其七
作者：查慎行
朝代：清
体裁：七言绝句

骰盘索采酒盈升，邂逅为欢取得朋。却喜居邻连二仲，何妨末座置吴兴。
四月朔德尹招同诸弟西阡看梓花曾三不至末章专及之八首·其三
作者：查慎行
朝代：清
体裁：七言绝句

玉兰雪落海棠红，让尔称五万木中。二十四番都不问，迟开犹压楝花风。
四月朔德尹招同诸弟西阡看梓花曾三不至末章专及之八首·其二
作者：查慎行
朝代：清
体裁：七言绝句

四株直干两行排，十八年前记手栽。老守墓田差自幸，直从拱把见花开。
四月朔德尹招同诸弟西阡看梓花曾三不至末章专及之八首·其五
作者：查慎行
朝代：清
体裁：七言绝句

椅桐一例可为琴，谁识年来长养心。传语花神须善护，已成材后望成阴。
四月朔德尹招同诸弟西阡看梓花曾三不至末章专及之八首·其八
作者：查慎行
朝代：清
体裁：七言绝句

小雨催人入醉乡，白头狂得且须狂。两回轻负看花约，笑问一翁有底忙。
四月朔德尹招同诸弟西阡看梓花曾三不至末章专及之八首·其六
作者：查慎行
朝代：清
体裁：七言绝句

閒向山前把一尊，深惭令弟慰贤昆。五楸莫作三槐看，只要家风及子孙。
四月朔德尹招同诸弟西阡看梓花曾三不至末章专及之八首·其四
作者：查慎行
朝代：清
体裁：七言绝句

遮墙出屋势亭亭，一色晴光耀眼明。不是诗人唫不到，被他楸树窃花名。
四杖图歌
作者：查慎行
朝代：清
体裁：古风

兄年杖国兮弟杖乡，昔之少壮兮今皆老苍。伯兮仲兮偕叔与季，杖亦如人兮一二三而四。天教四杖兮配四翁，落我手中兮入我图中。斯图阅世兮知凡几世，安得斯人兮世世为兄弟。
四殇诗
作者：查慎行
朝代：清
体裁：古风

家贫望多男，如农力菑畬。将期秀而实，焉得辞勤劬。吾家兄弟间，盛事传乡闾。仲氏艰举子，前年获驺虞。季子善生儿，烂熳引众雏。我儿稍长成，次亦舞勺踰。岂不顾恩谊，未免督责俱。娇稚尚无知，爱怜并属渠。阿巢甫七龄，性慧早读书。近尤喜作字，狼籍涂墨猪。驺虞头角好，秀眉清两矑。学语无不能，舌本惊老儒。阿载方断乳，气压群儿愚。家僮听指麾，步步趋亦趋。最小名阿午，哇哇声已殊。今年暮春杪，我归自燕都。次第使来前，琳琅玉璠玙。排成一行雁，聚若同队鱼。公然嫌姆抱，见伯同爷呼。渐熟意转亲，竞前争挽须。无何舍之出，我又东游吴。五月到昆山，梅雨蒸肌肤。去家五十日，颇怪一信无。湿萤照昏花，双眼交模糊。群来入我梦，绕膝形蘧蘧。明朝急买舟，冒暍返敝庐。到门天已黑，哭声满庭除。惊问哭何为，痘殇瘗泉垆。一哀吾欲绝，老泪沾襟�。自惟世业荒，宝此七丈夫。半月夺其四，呜呼彼奚辜。季子仅留一，芝焚兰未枯。仲氏一并亡，竟失掌上珠。矧乃客未返，远隔天北隅。便拟报杏殇，作书寄江湖。又恐伤汝父，临缄复踌躇。中肠集百念，沈痛肯暂摅。家门百年来，夭阏代有诸。曾王父早世，我祖实少孤。两叔及先君，长短岁月徂。短者才十九，长者五十馀。同祖凡八人，其三已丘墟。早衰我更甚，所历多崎岖。浮生知几年，煎迫非一途。伤哉感存殁，天意终何如。
回龙渡
作者：查慎行
朝代：清
体裁：古风

已穷三日程，未尽西瓯境。晚烟投古渡，历历见人影。北际仙霞关，东走括苍岭。中间小聚落，百舍同一井。结屋深箐中，开田万松顶。年丰米价贱，市散村声静。野戍依其旁，孤灯光耿耿。虽无荷殳役，尚有击�警。残月犹未生，寥寥秋夜永。劳生竟何事，俯仰愧清景。
因病展假院长揆公遣车邀至郊园用义山诗作起句
作者：查慎行
朝代：清
体裁：七言律诗

漳滨卧疾正无憀，忽枉车音荷见招。药草去扶藜杖觅，杨花来傍酒旗飘。不缘别梦三春隔，已惮劳薪半日遥。重到名园知有分，为怜诗癖未全消。
园中西府海棠秋尽忽发花
作者：查慎行
朝代：清
体裁：五言律诗

万木正摇落，一枝春忽回。纵饶花意好，不称此时开。草本名相托，霜风艳恐摧。天寒怜袖薄，为尔一低徊。
园梅垂放而主人将出门口占一绝
作者：查慎行
朝代：清
体裁：五言绝句

冰雪禁繁蕊，莓苔裹老枝。吾閒犹未得，不谓尔开迟。
固始令汪牧庭故人棣园学使贤嗣也亦以事在狱从元方中丞索余赠言偶忆闽中旧事以二绝句柬之·其一
作者：查慎行
朝代：清
体裁：七言绝句

莫逆初从七字诗，枫亭荔子忆分贻。到今馀味津津在，三十年前赠答时。
固始令汪牧庭故人棣园学使贤嗣也亦以事在狱从元方中丞索余赠言偶忆闽中旧事以二绝句柬之·其二
作者：查慎行
朝代：清
体裁：七言绝句

再世论交复有诗，新篇如荷故人贻。只愁咫尺成千里，三见东方月满时。
圆通方丈与杲庵长老夜话
作者：查慎行
朝代：清
体裁：五言律诗

到门山压树，冒石水冲桥。古殿防颓塌，閒房取寂寥。斋钟秋后准，灯盏夜深挑。寻遍峰峰寺，高僧不在遥。
圣灯岩
作者：查慎行
朝代：清
体裁：五言绝句

见说文殊谷，神灯照夜明。山僧从未见，高卧过三更。
坐竹�入九曲联句
作者：查慎行
朝代：清
体裁：古风

连峰六六收苍霾，雨馀滑澾碎石街。挈我栗杖棕毛鞋，兰汤渡口上竹�。篙工初指一曲涯，姓名几辈争磨崖。娉婷玉女峰最佳，野花簇髻松摇钗。当年武�集神娲，歌弦鼓板金管谐。高张雅奏无淫哇，子禽小蛾定尔侪。群仙一散后会乖，黄心老木委蜕薶。尔独对镜留形骸，千寻铁障镕顽锴。大藏小藏肩背�，山魈独脚帝所差。洞门石扇呀然䦱，壑舟力负何劲㔞。其中瑰木类积秸，又类羽镞抽鞞靫。水光汃汃声湝湝，冥冥微径不可阶。欲往金井迷鬼艾，深潭龙卧波溛瀤。谁欤钓者贪鲕鲑，茶园新芽出旧荄。僧篮道笈采摘皆，好诗犹展画图中。后来结搆原因此，佳处溪山遂属公。欲买麻沙村畔屋，馀年拚作蠹书虫。
垆墟舟中口占同德尹作二首·其一
作者：查慎行
朝代：清
体裁：七言绝句

水面浮沤的的圆，采菱歌出采莲船。此歌赖是吴儿唱，若是吴娘更可怜。
垆墟舟中口占同德尹作二首·其二
作者：查慎行
朝代：清
体裁：七言绝句

树低草没一丛丛，晓日横生白荡风。拍岸水痕高一尺，布帆抄路稻田中。
堕马歌为朱悔人赋用李茶陵集中韵
作者：查慎行
朝代：清
体裁：古风

朱髯别家久不归，如鸟羽倦犹孤飞。踵决曾穿雪中履，线绽未补秋来衣。长安城中多第宅，年少翩翩好裙屐。青丝络马装马鞍，骑出从誇新买得。髯乎足不出户庭，尘高十丈看横行。忽然欲诣良友酌，正坐倚壁空瓶罂。蹇驴力小不任重，性命敢谓男儿轻。牵来未识北马性，借得大感东家情。掀髯却上跨鞯坐，掣电流星一鞭过。此时逸足纵莫收，造父旁观巧难佐。跅�驾驭良匪易，马上人从马前堕。镜中欲博龋齿笑，赋里偏憎插花贺。康庄大道城西阿，失足何必皆坡陁。有生所事非意料，未许轻薄相嘲诃。当年颇怪王处仲，曾为伏枥生悲歌。虎头失计始投笔，猿臂何物誇横戈。不如汉阴归闭户，安稳生涯信徒步。未成矫矫鹤南飞，那免㷀㷀兔西顾。夕阳牛背输牧竖，夜雨芦中负渔父。故人乘车尔戴笠，此作参军彼主簿。天生尔以不羁才，困踬风尘是谁误。眼前只作堕马看，一跌无端岂终仆。卬须肯赴舟子招，将伯谁为辅车助。我生卤莽事奔走，屈指嵚崎经畏路。尚逐他人肥马尘，浪游此出凡三度。似闻樊圃限狂夫，便合因君警晨暮。
塘西舟中喜晴得六言律诗一首
作者：查慎行
朝代：清
体裁：六言诗

雨丝渺渺将断，日气葱葱半衔。客路渐逢寒食，游人未换春衫。桃花古渡茆店，柳色轻烟布帆。此去清溪不远，数尖已露晴岩。
塘西访张介山病
作者：查慎行
朝代：清
体裁：七言律诗

十年小别隔江淮，重叩溪南煮药斋。医可活人偏善病，阍非拒客况吾侪。名场交作吹齑冷，老境诗同啖蔗佳。一发弁山青到眼，吴兴游屐与谁偕。
塞外二色芍药五月始花院长揆公采得并头一枝属蒋酉君绘图兼以唱和诗寄示次来韵
作者：查慎行
朝代：清
体裁：七言律诗

草没烟埋定几时，忽惊红白出连枝。虢韩合队方称贵，姚魏分标未足奇。若使入宫应薄妒，却缘出塞更多姿。画图与释从前恨，两首诗传万口知。
塞外大风二十四韵索同直诸公和
作者：查慎行
朝代：清
体裁：五言排律

天上箕星动，山中月晕生。土囊俄出口，沙碛欲填平。猛拔群峰立，喧招万籁迎。奔冲来若骛，飒沓去如倾。牛马浑难辨，蛟龙怒欲争。蓄威雷隐辚，助气鼓砰鍧。剑戟齐攻垒，波涛迥撼城。饿鸱当昼叫，饥虎傍人行。鼠黠藏深穴，虫僵局断茎。草埋蛇鼻浅，寒噤猬毛撑。昨夜还防雪，今朝竟得晴。驱云成片段，转石落峥嵘。鸦起斜行乱，雕盘远势成。向南惟雁路，直上是鹏程。曀本难终日，狂犹逞二更。将收偏作力，忽散寂无声。谷以虚能受，心缘静不惊。勿愁开橐籥，祗是听竽笙。衮衮除尘坱，悠悠指旆旌。回头千树秃，称体一裘轻。酒近移床暖，炉添宿火明。却看天宇旷，翻觉塞垣清。落帽知何处，飘蓬且自征。兰台多赋手，小律倘同赓。
塞外山
作者：查慎行
朝代：清
体裁：七言绝句

已被云遮百万层，又从云外见崚嶒。翻缘山好添惆怅，未得峰峰策杖登。
塞外草花暑月特盛同年蒋酉君用横幅写七十馀种呈院长揆公以绝句属和四首·其一
作者：查慎行
朝代：清
体裁：七言绝句

频年随辇到边庭，自补山经及水经。更借玉堂挥翰手，兼收花草入丹青。
塞外草花暑月特盛同年蒋酉君用横幅写七十馀种呈院长揆公以绝句属和四首·其三
作者：查慎行
朝代：清
体裁：七言绝句

莫嗔嵇郑难为状，莫笑徐黄欠写生。到此始知天地大，野芳无数总无名。
塞外草花暑月特盛同年蒋酉君用横幅写七十馀种呈院长揆公以绝句属和四首·其二
作者：查慎行
朝代：清
体裁：七言绝句

折枝一派取阿那，木本无多草本多。六月塞山犹似锦，不知春色更如何。
塞外草花暑月特盛同年蒋酉君用横幅写七十馀种呈院长揆公以绝句属和四首·其四
作者：查慎行
朝代：清
体裁：七言绝句

风翻雨洗枝枝别，俪白骈红色色新。谁似先生工体物，好诗能发画精神。
塞外蝴蝶
作者：查慎行
朝代：清
体裁：七言绝句

罗浮仙种几时来，金粉天生不染埃。忽见一双同照影，始知隔水有花开。
塞田双穗嘉谷恭纪
作者：查慎行
朝代：清
体裁：七言律诗

属车到处瑞徵奇，嘉谷欣看燕尾垂。异亩比禾皆九穗，连畦如麦总双岐。泽流膏雨珠兼玉，谱入豳风画亦诗。从此康年岂胜纪，太平天子是农师。
墙根冬菊
作者：查慎行
朝代：清
体裁：五言律诗

直自陈荄发，何烦客土移。近根除蠹叶，�草出卑枝。点缀荒芜径，支撑缺坏篱。栽培初少力，敢怨作花迟。
墙西枣树一枝下无居人似为余设也花时口占二绝·其一
作者：查慎行
朝代：清
体裁：七言绝句

童心预想三秋实，吾眼聊看四月花。见说西邻曾去妇，故来与尔作东家。
墙西枣树一枝下无居人似为余设也花时口占二绝·其二
作者：查慎行
朝代：清
体裁：七言绝句

独树移阴落槛前，清香端为病夫传。斜街一榻槐花雨，已是浮生过去缘。
墙角牵牛秋杪尚吐花
作者：查慎行
朝代：清
体裁：七言绝句

餐风吸露吐晨光，续续花随引蔓长。赚我秋来频早起，直先七夕后重阳。
墙角郁李花盛放
作者：查慎行
朝代：清
体裁：七言绝句

碎霞剪绮缀繁枝，偏反阿傩自一时。春到轩庭无悴物，又收常棣入吾诗。
壬戍秋自黔中归张远子游为作槐阴抱膝图辛巳冬至夜偶一展阅感叹之馀自作二绝句附诸君题咏后·其一
作者：查慎行
朝代：清
体裁：七言绝句

梦中惝恍岂无梦，身外依稀别有身。道是故吾吾不识，那将颜状问他人。
壬戍秋自黔中归张远子游为作槐阴抱膝图辛巳冬至夜偶一展阅感叹之馀自作二绝句附诸君题咏后·其二
作者：查慎行
朝代：清
体裁：七言绝句

二十年来共唱酬，诗名曾向卷中收。故交大半巳黄土，剩尔人间作白头。
声山侄自都下归相见阊门舟次出荆州兄手札期余北游戏作一诗以答
作者：查慎行
朝代：清
体裁：七言律诗

春冰一骑蹴滹沱，柳色苏台握手过。卤莽不须惭计拙，驱驰真欲悔才多。吟红日晏谁同调，变徵声移急和歌。每遇南辕频问讯，长安米价近如何。
壶中天·发金陵王汾仲胡震生追送于江干留此志别
作者：查慎行
朝代：清
体裁：词

扬舲欲渡，正吴天六月，江流怒涨。昨夜酒醒今日别，起唤炎风五两。潮啮空洲，雨来高岸，一片蒹葭响。山川如画，残樽重此相向。可奈芳草东西，浮云南北，去住都无状。珍重临岐留款语，只要毋忘畴曩。知有前期，难分此夕，遮莫劳长想。有书好附，红鳞白雁还往。
壶头山伏波庙
作者：查慎行
朝代：清
体裁：七言律诗

功业蛮方万古尊，当时朝谤竟腾喧。耿舒本意难同事，朱勃犹存解诉冤。马革裹尸言竟验，云台图像事休论。中兴诸将俱茅土，不解于公独少恩。
复入舟
作者：查慎行
朝代：清
体裁：古风

天公假我一日晴，篮舆轧轧山中行。山行既尽复买棹，欹枕夜闻雷雨声。诸滩暴涨波霅霅，人与鸥凫互相杂。秀江桥外橹枝柔，稳过表州小三峡。
复愁四章·其一
作者：查慎行
朝代：清
体裁：五言律诗

今年阴太盛，四月雨尤狂。渡口浮桥断，门前暴涨黄。坐看千顷没，立致一村荒。叹息昂头麦，抽芽比穗长。
复愁四章·其三
作者：查慎行
朝代：清
体裁：五言律诗

古井长防塌，先庐且幸存。沉沉移白日，耿耿向黄昏。蚁穴乘砖缝，蜗涎上漏痕。此中无客到，何用掩蓬门。
复愁四章·其二
作者：查慎行
朝代：清
体裁：五言律诗

顿遣蒸薪贵，难教米价低。湿炊烟冒瓦，罢汲井封泥。俗累生谁免，身谋老自迷。藜床经月卧，拄杖不轻携。
复愁四章·其四
作者：查慎行
朝代：清
体裁：五言律诗

箕毕占频验，庚壬候总非。邻鸡鸣不已，梁燕乳相依。赋肯怜蛙瘦，人方羡鼠肥。乐郊何处所，舍此我安归。
夏冰
作者：查慎行
朝代：清
体裁：五言律诗

一派方诸水，来从石上流。物无坚不化，性有重还浮。耐冷谁能踏，乘炎势易酬。夏虫浑可语，吾欲诘庄周。
夏夜
作者：查慎行
朝代：清
体裁：五言绝句

星火乍明灭，萤光入槛流。近来浑少睡，夏夜长于秋。
夏日咏物分得青奴
作者：查慎行
朝代：清
体裁：五言律诗

织作交加翠，留筠发冷光。卷舒随笛簟，莹滑称藤床。比扇三秋弃，如童五尺长。玲珑须会取，即事有炎凉。
夕抵全州城外
作者：查慎行
朝代：清
体裁：古风

晨发铧觜潭，暮抵洮阳境。急流二百里，一宿两程并。通塞世多途，疾迟吾有命。适来非意计，及此聊乘兴。峨峨湘春楼，郁郁苍松径。咫尺不可寻，黄昏风雨横。
外舅陆射山先生挽歌二章·其一
作者：查慎行
朝代：清
体裁：五言律诗

公亡先友尽，孤露感吾生。别有无穷泪，非关儿女情。破家缘结客，玩世亦逃名。不比陶元亮，徒高处士声。
外舅陆射山先生挽歌二章·其二
作者：查慎行
朝代：清
体裁：五言律诗

吴天春夜月，偏犯少微星。昨去扶衰病，今来失典刑。履綦虽寂莫，画像俨精灵。世乏中即笔，谁为有道铭。
多丽·咏水面木芙蓉花
作者：查慎行
朝代：清
体裁：词

算秋容，佳处偏宜映带。恍移在、滕家图上，涉江正好采采。忆宿妆、水殿醒时，是徐娘、老去姿态。粉镜初收，银蟾欲泻，池光冷暗销螺黛。谁怜取、浮红漂白，长逐鸳鸯队。湘君远、未应遗却，云裳霜佩。浑不管、搴芳旧侣，经营一笑难再。倚西风、自伤迟暮，木末含情更何待。脉脉遥望，依依莫恋，凭渠流向烟波外。便从此、东西飘泊，打并团圞在。差胜似、落瓣船头，花花相背。
夜初凉
作者：查慎行
朝代：清
体裁：五言绝句

人静觉夜凉，书帷傍清樾。不忍陷秋虫，吹灯还就月。
夜发富阳晓至泥汊避潮小泊
作者：查慎行
朝代：清
体裁：五言律诗

浦口沙颓岸，潭头雨坏桥。客程兼昨夜，乡梦破今朝。小堰孤舟渡，荒山八月樵。风波归更怕，不赋广陵潮。
夜坐有怀张汉瞻吴西斋
作者：查慎行
朝代：清
体裁：古风

山谷天早寒，经檐白日速。夜长耿无寐，爱此一寸烛。展卷乍沈吟，开轩屡踯躅。我唱和者谁，凄其感幽独。别时秋林下，锦缬黄映绿。几日不上楼，败叶忽已秃。悲风飒然起，槭槭响枯木。静觉流光移，暗伤怀抱触。小僮强解事，邻酿贯新熟。酒罢还梦君，湖心浪如屋。
夜宿传经书屋枕上喜雨
作者：查慎行
朝代：清
体裁：五言律诗

为少芭蕉树，初来竟不知。及闻檐滴后，已是酒醒时。静觉书帏爽，凉侵布被宜。残灯如客况，不厌作花迟。
夜宿养素堂东偏
作者：查慎行
朝代：清
体裁：五言绝句

袅袅一枝藤，疏疏几行柳。篱落吐灯光，邻家犹卖酒。
夜宿常州城外
作者：查慎行
朝代：清
体裁：五言律诗

渡江才两宿，今夕到毗陵。酒熟桥边肆，鱼跳柳外罾。烟波千里舶，帘幕几重灯。渐与乡园近，惟愁米价增。
夜宿箄洲驿
作者：查慎行
朝代：清
体裁：五言律诗

洞庭晨出险，小驿宿兼程。渔火远村没，雁沙残月明。萑苻荒大泽，赋敛窘馀生。不敢论时事，乾坤及罢兵。
夜宿邵埭
作者：查慎行
朝代：清
体裁：五言律诗

水栅千家市，烟村十里桥。芦滩声霅霅，灯舫影摇摇。风止鸥机息，寒深酒力消。独眠无好梦，愁度最长宵。
夜抵黄石矶
作者：查慎行
朝代：清
体裁：七言绝句

过尽鱼罾蟹簖边，依稀村落在山前。半江烟雾半江月，一只夜深归客船。
夜枕喜雨
作者：查慎行
朝代：清
体裁：五言绝句

偶栽窗外竹，初不为秋声。忽洒三更雨，潇潇亦有情。
夜枕喜雨
作者：查慎行
朝代：清
体裁：五言律诗

挂壁閒龙具，黄梅十日晴。忽闻中夜雨，殊慰老农情。枕簟通霉气，沟塍走水声。跳蛙如送喜，不厌绕除鸣。
夜梦入庐山桃花满谷一僧指云此杏林也因诵乐天游大林寺绝句梦中了了醒而以诗纪之即用白韵
作者：查慎行
朝代：清
体裁：七言绝句

指点仙家手自栽，桃花却傍杏林开。眼前一笑真成幻，公是身游我梦来。
夜泊京口
作者：查慎行
朝代：清
体裁：七言律诗

谁信劳生有路难，山川犹作故乡看。风翻石壁连城动，潮满江船出口宽。细火一星疑远市，重裘二月尚春寒。东君不管梅花信，任向高楼笛里残。
夜泊南板闸
作者：查慎行
朝代：清
体裁：七言绝句

来从漱玉响漴漴，一枕神清静听中。只似秀林亭下宿，隔窗今夜雨兼风。
夜泊吉阳湖
作者：查慎行
朝代：清
体裁：七言律诗

酒旆当门柳拂船，雨馀一带好山川。渔村吐火江初练，苇岸沈钩月未弦。风进微凉知夜永，客欹孤枕觉秋先。乱蛙最是无情物，苦向荒湾聒醉眠。
夜泊平望驿桥下
作者：查慎行
朝代：清
体裁：古风

捩拖开吴江，收帆宿平望。环桥横吾前，天势堕空旷。或言虹下饮，比拟犹未当。分明半轮月，初吐碧波上。风定川不波，上下巧相况。小舟入圆镜，光景互摩荡。夜寒人语稀，独此发孤唱。
夜泊铧觜伏波祠下湘漓二水分流处
作者：查慎行
朝代：清
体裁：七言绝句

伏波祠庙枕江濆，湘北漓南两派分。新月满船天在水，苍梧回首万重云。
夜热不成寐闻秋虫声
作者：查慎行
朝代：清
体裁：古风

循环造化机，阳壮阴已伏。不知昆虫智，何以先草木。我亦化中人，投閒如病鹿。日长贪午枕，夜睡焉能熟。赖是心寡营，未妨群动触。徘徊风露下，大火西流速。须臾鸡三号，细响犹断续。谁能将此意，写入玲珑曲。
夜至当湖访李辰山不值
作者：查慎行
朝代：清
体裁：五言律诗

风色晚尤恶，扁舟逆浪翻。渠添浸稻水，雨熟种姜村。远火欲投岸，孤城将掩门。到来还踯躅，疏磬报黄昏。
夜至马陵
作者：查慎行
朝代：清
体裁：七言绝句

苦雾喷沙气若蒸，荒程月黑夜无灯。前冈十里黄茅路，野火光中见马陵。
夜观烧山和中丞公韵
作者：查慎行
朝代：清
体裁：七言律诗

寒空月黑�初熏，照夜俄生万岭云。赤帜千人争赵壁，火牛百道走燕军。危时莫以烽为戏，我意方忧玉亦焚。不信劫灰吹不尽，草间狐兔尚成群。
夜闻孙恺似家弦索声戏柬索和
作者：查慎行
朝代：清
体裁：七言绝句

歌头酒尾愔愔夜，懊恼灯光却被遮。略似香风吹梦醒，一番芳事属邻家。
夜雨
作者：查慎行
朝代：清
体裁：七言绝句

倦枕更阑睡不成，白扬叶战雨来声。油灯欲灭尚未灭，睒电隔窗时一明。
大冉桥闻雁
作者：查慎行
朝代：清
体裁：七言绝句

残荷老柳萧萧意，秋在平桥水气中。年去年来一绳雁，殢人归信是西风。
大司农华亭王公哀挽六首·其一
作者：查慎行
朝代：清
体裁：五言律诗

逮事仁皇帝，初终五十年。官评崇殁后，物望系生前。进退同僚式，诗文异域传。龙髯攀莫及，衔痛遂终天。
大司农华亭王公哀挽六首·其三
作者：查慎行
朝代：清
体裁：五言律诗

昭代龙门重，先朝信史成。褒讥归直道，好恶泯平情。事大关千古，心劳萃一生。后来加点窜，此任恐非轻。
大司农华亭王公哀挽六首·其二
作者：查慎行
朝代：清
体裁：五言律诗

公岂当言路，时方竞楚风。妄男谈祸福，俗子走盲聋。不藉祛邪力，安知卫道功。问谁操白简，衮衮笑诸公。
大司农华亭王公哀挽六首·其五
作者：查慎行
朝代：清
体裁：五言律诗

承家多令嗣，柄政有贤兄。星叶乘箕兆，旌题去国铭。宸衷馀震悼，朝典备哀荣。公已无遗憾，徒伤后死情。
大司农华亭王公哀挽六首·其六
作者：查慎行
朝代：清
体裁：五言律诗

门生门下士，时世溯渊源。别有酬恩泪，深蒙知己言。佳城瞻望近，画像典刑存。酹酒陈词意，还应彻九原。
大司农华亭王公哀挽六首·其四
作者：查慎行
朝代：清
体裁：五言律诗

巾箱家世业，郑孔有笺疏。兼综纷纭说，重烦考證馀。荆榛芟艺苑，云雾辟经畬。倚赖醇儒笔，流传秘监书。
大司马合肥李公见示游盘山十律兼属继和敬题二章于后·其一
作者：查慎行
朝代：清
体裁：七言律诗

泉石曾关十载心，胜游往往碍朝篸。也知去郭无多远，所喜探幽不在深。紫盖自开苍藓路，红纱长护碧山吟。满空何限松篁韵，尽入鸾歌凤舞音。
大司马合肥李公见示游盘山十律兼属继和敬题二章于后·其二
作者：查慎行
朝代：清
体裁：七言律诗

不教驺唱骇山僧，竹杖篮舆取次登。老树傲霜还带叶，细泉迎暖未成冰。盘来蹬道云千叠，远处峰峦雪几层。已失从游吾自悔，得披高咏兴偏增。
大宗伯长洲韩公挽词四首·其一
作者：查慎行
朝代：清
体裁：五言律诗

昭代文章伯，精灵造化钟。同朝瞻进退，上殿画仪容。独具回天力，群归秉礼宗。逍遥歌曳杖，泰岱忽摧峰。
大宗伯长洲韩公挽词四首·其三
作者：查慎行
朝代：清
体裁：五言律诗

昔去丝纶地，还朝又十年。高风仍馆阁，雅尚自林泉。一病归难料，初心老倍坚。尚馀毫发恨，怅望五湖船。
大宗伯长洲韩公挽词四首·其二
作者：查慎行
朝代：清
体裁：五言律诗

五云胪唱后，八代起衰时。制艺东朝读，才名四裔知。直惟凭帝鉴，清并畏人知。物望关存殁，非公更属谁。
大宗伯长洲韩公挽词四首·其四
作者：查慎行
朝代：清
体裁：五言律诗

折柬曾蒙召，扶床得几回。泥涂迟下直，函丈失追陪。遗墨真堪宝，藏缄忍再开。寝门才隔月，今为哭公来。
大小米滩
作者：查慎行
朝代：清
体裁：古风

掀波成山石作底，风平石出波瀰瀰。秋天一碧雨新洗，大滩小滩如撒米。
大林寺·上人茅斋
作者：查慎行
朝代：清

盘烟下层霄，山骨微负土。阴阴日光淡，漠漠风气古。宝树压桥低，一溪环菜圃。香山旧吟地，花径兼宿莽。废寺亦荒凉，半间用茅补。孤清耐久坐，客至何必主。林静无匿声，虚檐应樵斧。
大林寺上人茅斋
作者：查慎行
朝代：清

盘烟下层霄，山骨微负士。阴阴日光淡。漠漠风气古。宝树压桥低，一溪环菜圃。香山旧吟地，花径兼宿莽。废寺亦荒凉，半间用茅补。孤清耐久坐，客至何必主。林静无匿声，虚檐应樵斧。
大林寺囧上人茅斋
作者：查慎行
朝代：清
体裁：古风

盘烟下层霄，山骨微负土。阴阴日光澹，漠漠风气古。宝树压桥低，一溪环菜圃。香山旧吟地，花径兼宿莽。废寺亦荒凉，半间用茅补。孤清耐久坐，客至何必主。林静无匿声，虚檐应樵斧。
大清桥
作者：查慎行
朝代：清
体裁：七言绝句

风柔自觉轻衫便，山近微嫌湿翠多。日暮大清桥畔望，一丛春树拥齐河。
大石山房
作者：查慎行
朝代：清

又作西城半日留，短筇筋力试山游。爱随云气穿仙掌，笑插花枝上佛头。三面城根三面水，一层树杪一层楼。人情那得能知足，好景多贪极目收。
大行仁宪恪顺诚惠纯淑端禧皇太后挽歌二章·其一
作者：查慎行
朝代：清
体裁：五言律诗

彤史娲皇纪，徽音寿母贤。手襄开创业，坐阅太平年。典礼三朝备，哀荣五福全。北山松顶月，移照贲重泉。
大行仁宪恪顺诚惠纯淑端禧皇太后挽歌二章·其二
作者：查慎行
朝代：清
体裁：五言律诗

凤辇承颜地，龙楼问寝晨。一人隆孝养，万国仰尊亲。海角宣遗诏，宫中閟早春。朝班瞻望远，沦落泣孤臣。
大通舟中看雨
作者：查慎行
朝代：清
体裁：古风

南岸云埋山，北岸云出岫。乘时各行雨，天本无私覆。岂知仓猝间，中有龙蛇斗。当其斗未合，中流犹白昼。南势渐北侵，渡江蹑穷寇。马牛殊顺逆，蛮触争左右。北风忽不竞，退缩示免胄。坐听南风狂，蛟涎捲奔溜。雷公与电母，飞檄亟相就。尽助昆阳围，谁为钜鹿救。须臾贺战胜，雨点随其后。的皪走明珠，淋浪撒金豆。鱼虾半空落，虎豹或惊仆。我穷客江湖，境险迫邂逅。閒中阅造化，触目誇日富。吟成看雨诗，篷隙日光漏。
大道曲
作者：查慎行
朝代：清
体裁：古风

荒鸡声迟月落早，行人出门看参昴。一条大道飞古尘，岁岁何曾长春草。我欲叠作山，羊肠九折争跻攀。我思凿成水，泅人出没波涛里。直教马无四足车轮方，此路始应春草长。
大雨
作者：查慎行
朝代：清
体裁：五言律诗

云势随风转，雷声掣电过。顿消炎酷烈，转爱雨滂沱。步步牛迷辙，群群豕涉波。油衣那免漏，好去换渔蓑。
大雨下直至自怡园
作者：查慎行
朝代：清
体裁：五言律诗

急雨催归骑，虚檐警夕听。势沉三径竹，沤散一池萍。穴蚁缘林木，跳蛙入户庭。最宜新浴罢，坐看鹤梳翎。
大雨中将入直柬红椒上人
作者：查慎行
朝代：清
体裁：七言绝句

泥深路滑强肩舆，童仆何由借蹇驴。输与城南诗老衲，一炉香坐雨安居。
大雨二十韵
作者：查慎行
朝代：清
体裁：五言排律

时雨何妨骤，秋阴不在多。民情方■望，天意一滂沱。卷幔声初到，倾盆势巳俄。隙光飞䃱磹，万籁入砻磨。地阔雷全动，风骁电突过。冰绡龙挂练，瓮茧凤投梭。急点齐穿屋，横流倒泻河。搜林驱虎兕，劈岸徙蛟鼍。旱魃骈头溺，天吴拔尾拖。昆崙囚甫创，螮蝀指非讹。转眼阴晴判，宜人燥湿和。不关居垲塽，乍喜去烦苛。野气通篱落，斜阳在薜萝。板桥閒倚杖，茅舍乱堆蓑。暧暧连村树，油油被陇禾。远烟微映竹，新瀰半欹荷。菱角红将采，鸡头白可搓。蝉凉犹抱叶，鱼乐自跳波。大有丰年象，初闻野老歌。诗成无好语，改罢亦长哦。
大雨出前门口占
作者：查慎行
朝代：清
体裁：七言绝句

猛势如潮欲撼城，九衢暴涨一门争。去年六月滦河北，雷转空山是此声。
大雨同胡朏明阎百诗登湖楼
作者：查慎行
朝代：清
体裁：古风

大声拔湖洪，飞上巨鲸背。喷空作猛雨，倒射怒百倍。万木助一喧，掀腾走群怪。楼孤若摇动，势已岌岌殆。云头排窗来，山影忽在外。目存思欲绝，境变奇乃最。我诗苦难工，杰句应有待。
大雨早发宿迁
作者：查慎行
朝代：清
体裁：七言绝句

汹汹波声响浊流，疾风吹雨渡潮沟。眼前一事差强意，河北人家麦有秋。
大雨枕上作
作者：查慎行
朝代：清
体裁：古风

狂飙裂纸窗，径入卧榻前。吹万岂可息，我衰自无眠。寒灯澹孤光，月落庭西偏。却观鼻端白，一寂谢众喧。
大雨枕上作
作者：查慎行
朝代：清
体裁：五言绝句

雷雨轩窗动，孤灯耿夜深。老人浑不寐，大有惜花心。
大雨泊东流城下食顷放晴二首·其一
作者：查慎行
朝代：清
体裁：五言律诗

沙头初系缆，船尾忽闻雷。高浪吞天去，长风带雨来。近城岚气合，对岸夕阳开。六月川程恶，阴晴日几回。
大雨泊东流城下食顷放晴二首·其二
作者：查慎行
朝代：清
体裁：五言律诗

只有青山色，差宜雨后看。天心今若此，行役倍知难。翠柳骑牛岸，清流浴鹭滩。不逢陶靖节，谁肯说休官。
大雨泊黄蜡关江水暴涨黎明解缆诸滩尽失矣
作者：查慎行
朝代：清
体裁：古风

顽石堆瘿疣，清江曳罗带。黔山虽可憎，黔水颇可爱。雨声怒流浊，晓镜忽破碎。干年老树枝，礓石亚完块。小舠衔尾去，脱叶舞澎湃。榜人顾我笑，壮士行何畏。来当兵革交，夷险视一概。谁能守孤篷，郁郁坐久待。轻生犯过涉，既济稍知悔。
大雨行
作者：查慎行
朝代：清
体裁：古风

晚来怕热喜听雨，卧看商羊独足舞。五更惊觉忽砰訇，摇动空城作雷鼓。檐前急溜非一派，并作飞涛涌堂庑。须臾暴涨床欲浮，电火烧窗时一吐。沈沙尽作十里坑，斫树齐张万人弩。排墙堕瓦声拉杂，助以风威猛于虎。老翁折臂妇裹头，露立号咷到童�。城门两日不敢开，浊浪如河势难拒。五行厥占属灾异，疾痛况欲加摩抚。老夫昨日得家书，见说吴田槁禾黍。北方苦潦南苦旱，天大要是生民主。可能造化一转移，坐使两邦歌乐土。
大雨过玉蝀桥
作者：查慎行
朝代：清
体裁：七言绝句

雨声冲破影中天，百尺长虹万顷烟。鸥鹭不争车马道，自遮荷盖领雏眠。
大雪夜泊瓜洲二首·其一
作者：查慎行
朝代：清
体裁：七言绝句

茱萸湾北晨沽酒，瓜字洲南夜泊船。我自只如常日醉，人言风雪满江天。
大雪夜泊瓜洲二首·其二
作者：查慎行
朝代：清
体裁：七言绝句

归途未免防冰雪，一月晴和竟似春。今日渔蓑堪入画，天公原不薄归人。
大雪暮抵开封汤西崖前辈留饮学署二首·其一
作者：查慎行
朝代：清
体裁：五言律诗

二月梁园雪，春风特地寒。行防街路滑，到及酒升宽。物色符清望，交情称冷官。庭花经手植，何惜借人看。
大雪暮抵开封汤西崖前辈留饮学署二首·其二
作者：查慎行
朝代：清
体裁：五言律诗

一代文章伯，中原桃李阴。青春聊作伴，白发莫相侵。与国培元气，于公识苦心。人知读书贵，土价比黄金。
大雪渡马当
作者：查慎行
朝代：清
体裁：七言绝句

卧看穿云日色黄，起闻鲸吼北风狂。新诗也得江神助，雪打春帆渡马当。
大雾新滩道中
作者：查慎行
朝代：清
体裁：古风

阴霾忽交集，一气吞平沙。如入大海中，瀰漫四无涯。前行泛孤鹜，后旅延修蛇。似密忽巳疏，稍开旋复遮。大块任勃塞，阳乌敛光华。朦胧一镜悬，注视眼不花。方当晻霭际，正气难胜邪。无何广漠风，披豁青天霞。君子视洞达，毋令道里差。
大雾渡江追忆丁亥春先帝南巡迎驾时过此
作者：查慎行
朝代：清
体裁：七言绝句

忆昨迎銮旭日红，今朝云雾隔重重。天留未死孤臣耳，又听金山寺里钟。
大雾自仪真晓至京口
作者：查慎行
朝代：清
体裁：古风

斗柄插秋江，夜行指西东。五更乍迷道，水气昏霾雺。小舟一苇如，漂荡云海中。焉能辨咫尺，所向疑皆穷。何物导我前，群飞赖南鸿。稍知京口近，忽报金山钟。旭日出未高，半天已先红。须臾扫无迹，一望东南空。但见旗脚舒，平流起微风。畏途付噩梦，回首犹忡忡。
大风
作者：查慎行
朝代：清
体裁：古风

新月夜生晕，朝来果作风。初闻响骚骚，停午声蓬蓬。砂砾本附地，簸荡忽向空。遥天失其青，皎日为之红。忆昨冲雾雨，兀如醉梦中。行当快扫除，何复遮�濛。勃蹊向六凿，无地置我躬。有目欲使眯，有耳欲使聋。口鼻比山泽，呼吸恐不通。五官心则灵，独觉非外蒙。涉川畏波浪，遵陆愁霾雺。男儿叹失意，岂必皆途穷。平生尘土缘，卤莽焉知终。去去洗垢浊，还君憔悴容。
大风下兴安岭
作者：查慎行
朝代：清
体裁：七言绝句

崇冈无树朔风寒，直下真从井底看。知是向南归路近，乱飞黄叶打征鞍。
大风出西直门至自怡园恺功方拥炉读史
作者：查慎行
朝代：清
体裁：七言律诗

万斛沙如万斛潮，捲空残叶剩枯条。到门日影龙蛇活，拔地风声虎兕骄。十里欲迷城北路，一鞭重渡苑西桥。围炉薄雪年时梦，留取閒人话寂寥。
大风商家林待渡
作者：查慎行
朝代：清
体裁：古风

波涛动我前，朔野何汪洋。行行忽迷路，欲渡川无梁。老马徘徊鸣，北风寒且僵。轻冰拆沮洳，澹日沉辉光。平生湖海游，汗漫殊未央。禦穷不有命，试以一苇杭。隔河见人家，烟火霭渔庄。苦辛脱彼岸，乐踰还故乡。问途仓卒间，夷险岂有常。明朝难逆料，聊复索酒尝。
大风抵张夏戏题旅壁
作者：查慎行
朝代：清
体裁：七言绝句

四幅帷裳巧障风，到来村巷聚儿童。此中闭置疑新妇，一笑那知是老翁。
大风晚至杞县访李明府不值
作者：查慎行
朝代：清
体裁：五言律诗

沙土晚濛濛，孤城万木中。气吞平野日，声壮渡河风。结伴随阳鸟，离程极转蓬。不须烦地主，旅食报年丰。
大风渡前山漾
作者：查慎行
朝代：清
体裁：古风

川光荡我前，一碧开玻璃。岸阔山断续，船轻浪参差。但闻捍索鸣，心与閒云驰。万木尽却走，孤帆正穷追。道场屹不动，白塔如卓锥。平生汗漫游，老懒意渐隳。结念在苕霅，泛宅方自兹。
大风渡黄河舟中与长源侄对局
作者：查慎行
朝代：清
体裁：七言绝句

柳絮春狂剪渡风，片帆飞下急流中。船头已达长淮岸，一局残棋劫未终。
大风至刘婆矶
作者：查慎行
朝代：清
体裁：古风

江豚忽掉头，微动青玻璃。俄看黑云起，遥指天南陲。须臾坠我前，横截江两涯。拔江喷作雨，白日潜光辉。初疑鳌山倾，又若鳄窟移。举舟向空掷，绠断谁能縻。长年束手叹，有力不得施。而我于中流，高枕故咏诗。明知怖无益，聊复忍少时。男儿可怜虫，造物终见慈。既济乃思痛，嗒焉中心脾。投文诉江神，略陈危苦辞。水从西南来，风亦西南吹。谁欤激使怒，若是不可矶。自我涉江湖，十三年于兹。南浮及北渡，履险间有之。此胡太酷烈，性命轻崄巇。仕宦涉江来，扬帆若扬鬐。船尾点画鼓，船头插黄旗。大贾涉江来，满载居�奇。放溜如放马，控纵从人驰。我船何所载，载书载鸱夷。压浪一叶轻，疾行固其宜。如何强弓弯，寸进恒苦迟。神于我乎薄，厚彼宁独私。咄哉穷旅人，初受俗眼嗤。揶揄到五鬼，渐渐伺路岐。惟神实正直，倚赖相扶持。今朝大戏剧，漂泊将谁依。祷罢似有感，抚枕魂依稀。神来入我梦，责我大有词。风水涣成文，变化岂汝知。滔天初滥觞，至险出坦迤。汝以耳目料，何异握管窥。汝又好远游，远游计终痴。万里走从军，还家仍布衣。十年就场屋，逐众趋京师。人皆取巍科，三黜名独遗。谓宜自揣量，息影甘荆扉。兹来非宦游，又非竞刀锥。皇皇义奚取，放浪形骸为。汝居颇有园，园中颇有池。好风皱池面，浮花舞涟漪。此岂有惊波，来溷汝息机。汝自舍之出，去安而即危。不闻南山隮，下有季女饥。不见东海畔，中有踏浪儿。两者听自取，决择休然疑。叩头谢江神，痼疾神所治。大梦唤初觉，行当早旋归。
大风至郑家口
作者：查慎行
朝代：清
体裁：古风

黑云奔腾西北来，平地忽陷山疑颓。簸扬砂砾作糠秕，杂以万斛葭芦灰。阳乌退飞翅摧折，天狗下堕声喧豗。千年树拔虎豹窟，四海水立蛟螭堆。我行到此迷失道，马立岐路鸣徘徊。意中了了识村落，目所未见终疑猜。夕阳乍吐郑家口，豁若明镜函初开。半年游迹入醉梦，下马更尽当风杯。
大风过深州城外
作者：查慎行
朝代：清
体裁：七言律诗

惊沙衮衮日黄黄，不料东风尔许狂。茅屋捲空留破柱，酒旗吹折剩荑杨。几家卖饼枯壕畔，一老扶犁大道旁。为话连年秋潦苦，出车畿甸正输粮。
大龙湾阻风奉次座主原韵
作者：查慎行
朝代：清
体裁：古风

有声南来猛如吼，白日无光移卯酉。荒湾曲岸万木僵，摧折萌芽比腐朽。蛟螭势夺虎豹窟，尘堁居前砂砾后。舟行逆水兼逆风，或跋其尾或掣肘。天公如醉意未豁，人事徒施力何有。先生晏坐百怪恬，万籁无心发于喁。已凭忠信涉波涛，更列图书环左右。诗成一笑自投笔，卧拓篷窗见星斗。江河日下是知津，高浪摊钱输水手。青春忽忽乍经眼，平野茫茫一回首。此时看客挂征帆，何异痴狂中风走。乘流习坎吾有命，底用旁观别妍丑。熟谙世路忌争先，饱阅人情能耐久。蹉跎不负遂初计，神贶先生亦良厚。樯乌敛翅旗脚回，顷刻云衣变苍狗。乡程有期行渐近，柈饤嘉鱼樽贮酒。朝南暮北待公归，肯让山阴采樵叟。千点桃花一叶萍，鸥波正涨苕溪口。
天妃闸
作者：查慎行
朝代：清
体裁：五言律诗

淮势今年盛，洪河不敢侵。浊流三舍避，清涨一篙深。瞥眼移芦汊，回头失柳林。生来供作帚，容易待成阴。
天宁诗僧文纬见过
作者：查慎行
朝代：清
体裁：七言律诗

夕阳影里鸦投树，落叶声中犬吠船。久矣蓬门无剥啄，偶然苇岸有缘沿。孤吟喜接金襕友，一味能参玉版禅。绝胜地炉煨芋在，为师饱吃送残年。
天擎洞歌
作者：查慎行
朝代：清
体裁：古风

黔江自与楚水通，楚山不与黔山同。神灵有意幻奇谲，使我豁达开心胸。初披榛莽觅微径，旋渡略彴踰奔洪。水穷云起岩洞出，外象轩翥中含空。阴丛轰轰聚蚊蚋，老骨硌硌摧虬龙。悬崖俛瞰势将坠，一柱突兀撑于中。蜂房倒垂作层级，钟乳乱滴穿玲珑。不知瀑布之源在何许，天绅飘下朝阳东。石梁截断千匹练，明珠迸出鲛人宫。又疑蜥蜴吐沬散冰雹，寒气飒飒生回风。长林丰草四时润，雨露不到谁尸功。
天星滩
作者：查慎行
朝代：清
体裁：七言绝句

明星的的吐飞湍，石势参差乱眼看。莫拟乘槎到天外，偶从奇险博奇观。
天池寺
作者：查慎行
朝代：清
体裁：古风

西跨马鞍脊，东拊五老背。广袤四十里，南北两交会。地界画云霞，冈形走杉桧。架空营绀宇，巨丽一山最。佛皆铸金为，殿用铁瓦盖。象筵及法供，半出尚方赉。琉璃百盏灯，光烛楚天外。鸣钟集万指，部牒领司会。当时旷荡恩，池水亦霶霈。神仙事渺茫，崇饰母已太。尔来渐凋耗，隙影过坱�。残僧四五人，被衲懒结带。天池旱亦涸，蹬道入蔚荟。独客来登临，嗒焉发深慨。穷阴蓄邃谷，瑟瑟响秋籁。
天池山寂监禅院
作者：查慎行
朝代：清
体裁：七言律诗

荒榛下接瓜芋区，微径渐上多萦纡。山果甘垂紫桑椹，僧厨脆瀹红竹菇。三间古殿石将泐，一眼碧泉秋不枯。我来登眺试脚力，且喜未用青藤扶。
天津关用薛文清旧韵
作者：查慎行
朝代：清
体裁：七言律诗

地势东来一掌平，忽开官阁起峥嵘。风腥晓市知鱼贱，客过严关喜箧轻。暮雨暗添丁字水，春阴低压直沽城。云帆转海非难事，谁念东南物力倾。
天津别姜西溟次韵
作者：查慎行
朝代：清
体裁：七言律诗

同是春风失意时，送君真觉拙言辞。杜陵旅食经年久，熙甫才名一第迟。青镜从渠增算发，白身输客赌残棋。老来别绪兼师友，那得并刀剪乱丝。
天游观万峰亭
作者：查慎行
朝代：清
体裁：古风

占地既已高，尤难在扼要。前临殊陡绝，旁睨转孤峭。群雄奉一尊，奔赴不待召。来时记目击，历历本形肖。羊群呼可起，马首回若掉。象鼻垂弯环，狮头仰轩跳。鼓钟应考戛，龙虎答吟啸。兜鍪勇士冠，妆镜神女照。石笋瘦而长，莲花娟且妙。到亭悉殊状，变幻非意料。初高后反匿，曩隐今忽跳。投空翻白鸦，削背掠苍鹞。烟生松外村，竹亚崦中庙。清溪截罗带，已断复萦绕。澄泓鸥鹭池，中有一翁钓。流观饱创获，俯仰恣吟剽。翻嗟神灵区，僻左落远徼。奇峰三十六，名可配嵩少。奈何杜韩辈，足未涉闽峤。山灵秘莫宣，自古闭�窔。我来及新晴，朗日相照耀。终疑云雾窟，滃渤尚埋窍。幸赖此孤亭，于焉蹋��。重游果何时，临去屡回眺。
天长县北郭外垂柳夹堤清渠一道土人云即汴河也
作者：查慎行
朝代：清
体裁：七言绝句

万叶千梢映碧波，一条虹影曳坡陀。天长县北闻人说，此是隋家古汴河。
天门山
作者：查慎行
朝代：清
体裁：古风

北望采石矶，南望芜湖关。苍茫�溪口，豁达天门山。长江万里来，近海势逾宽。到此一约束，帖然成安澜。秋空扫浓绿，两道蛾眉弯。弦月带众星，尽归吞吐间。乱帆不自整，散落鸥凫滩。浮云本无程，日暮相与还。我行何处泊，前路方漫漫。
天门席上分赋宣窑盘中果物余得文官果限官字
作者：查慎行
朝代：清
体裁：五言律诗

甲拆终难透，勾尖幸自完。直同芦笋淡，不比柘浆寒。细剖分甘瘿，同登秘色盘。文名差底用，一笑顾园官。
太乙峰西麓有芦林亦静者之居也
作者：查慎行
朝代：清
体裁：七言绝句

谁将半幅江湖景，移置千峰最上头。拨触游人动归兴，芦花风里屋如舟。
太平宫
作者：查慎行
朝代：清
体裁：古风

北风江上来，吹瓦堕屋角。牛羊入废观，古木一鸟啄。问此宅何神，其来已渺邈。肇兴自唐代，庙貌递朴斲。上古神灵封，每视三公爵。东西南北中，嵩岱恒华霍。庐山虽僻左，不得列五岳。傲然踞江湖，气象颇卓荦。无端加秩祀，屈首受正朔。山灵恐未甘，孰与一丘乐。黄冠那解此，意在崇榱桷。昏昏入醉梦，举世呼不觉。神来风绰幡，神去云解駮。下视九万空，纷纷蜩与鸴。
太平时·奉和圣制立春
作者：查慎行
朝代：清
体裁：词

淑气初回景色嘉。一天霞。人间何物报春华。有梅花。已觉冰池鳞甲动，浪淘沙。满城柳意待风斜。万人家。
夷门行
作者：查慎行
朝代：清
体裁：古风

秦师围困邯郸城，赵人乞援如乞盟。信陵重以姻娅故，坐视不救非人情。三千私客赴急难，致死一战犹堪争。今者无端倾国出，不以君命俄专征。宫中符窃嬖倖手，阃外力夺将军兵。铁椎碎首彼何罪，汝自徼幸贪功成。谁为此策大纰缪，公子几陷无君名。生平下士颇折节，惭愧虚左亲相迎。私恩不负负大义，二者较量孰重轻。先王正道日陵替，术士诡计方纵横。不闻死事悯晋鄙，但见好客誇侯嬴。史迁本意喜任侠，公论久掩吾不平。千秋事往一感叹，吊古聊作夷门行。
夹浦桥阻风
作者：查慎行
朝代：清
体裁：七言绝句

夹浦桥南客棹孤，雨声连夜洗平芜。东风吹浅吴江水，半作春潮涨太湖。
夹马营
作者：查慎行
朝代：清
体裁：古风

枥马惊嘶嘶不止，红光夜半熊熊起。男儿堕地称英雄，检校还朝作天子。陈桥草草被冕旒，版籍不登十六州。却将玉斧画大渡，肯遣金戈踰白沟。隔河便是辽家地，乡社枌榆委边鄙。当时巳少廓清功，莫怪孱孙主和议。君不见蛇分鹿死辟西京，丰沛归来燕代平。至今芒砀连云气，不似萧萧夹马营。
奉和圣制咏雁恭次原韵
作者：查慎行
朝代：清
体裁：五言绝句

不恋江湖阔，仍为北向鸿。羽毛知自爱，一一待春风。
奉和座主相国泽州公吴桥道中见寄之作敬次原韵
作者：查慎行
朝代：清
体裁：古风

浮浮蓟北烟，暧暧江南树。闻公陪辇出，延伫凡几度。早梅已飘香，繁杏亦修嫭。惟占燕雀喜，讵触蛟蜃怒。挂席下清淮，驰情快前遇。诗高有孤唱，兴惬无长路。絮暖茱萸湾，风轻桃叶渡。旧游吟未足，更向湖山去。
奉和御制穹览寺七言绝句敬次上韵二首·其一
作者：查慎行
朝代：清
体裁：七言绝句

清磬和泉隔岸闻，苍松翠蔂散氤氲。不知四面山重数，遥指炉烟是碧云。
奉和御制穹览寺七言绝句敬次上韵二首·其二
作者：查慎行
朝代：清
体裁：七言绝句

宝翰留题昔未闻，麝煤龙饼气氤氲。祝釐老监今头白，特起香台贮彩云。
奉旨免赴教习厅赋呈院长揆公
作者：查慎行
朝代：清
体裁：七言律诗

第二厅前逐队过，北扉咫尺接銮坡。诏恩已免春秋课，馆职犹充弟子科。变白果能生黑否，出蓝其柰谢青何。回思东阁传经地，老厕门墙愧自多。
奉祝昆山徐太夫人七十寿
作者：查慎行
朝代：清
体裁：七言律诗

早相中朝黼黻臣，晚携麟凤拜恩纶。五千岁里三秋节，二十年来八座人。星汉高源占宝婺，门墙馀荫在儒绅。黄花酒暖金桃熟，遥指西池是海滨。
奉谒侍读秦公于寄畅园敬呈五章·其一
作者：查慎行
朝代：清
体裁：七言绝句

石龙喷沫转阶除，平碧中涵万绿俱。信是有源能不竭，旁分一派给僧厨。
奉谒侍读秦公于寄畅园敬呈五章·其三
作者：查慎行
朝代：清
体裁：七言绝句

山光水色尽沾恩，风月兼留雨露痕。头白村翁传盛事，銮舆六度幸名园。
奉谒侍读秦公于寄畅园敬呈五章·其二
作者：查慎行
朝代：清
体裁：七言绝句

合抱凌云势不孤，名材得并豫章无。平安上报天颜喜，此树江南只一株。
奉谒侍读秦公于寄畅园敬呈五章·其五
作者：查慎行
朝代：清
体裁：七言绝句

韩公文体杜诗名，谢傅家声白宦情。四海只今无执友，从游应许老门生。
奉谒侍读秦公于寄畅园敬呈五章·其四
作者：查慎行
朝代：清
体裁：七言绝句

德门子弟媲荀陈，再见琼枝玉树新。却笑平泉空作记，世家难得是文人。
奉谒座主少宗伯许公于大城官署敬呈二律·其一
作者：查慎行
朝代：清
体裁：七言律诗

一城斗大控河壖，析木遥从天汉连。永赖渠成传万世，暂劳公出已三年。棠阴树树堤边柳，膏泽村村葑上田。漳滏滹沱皆底绩，不曾轻费水衡钱。
奉谒座主少宗伯许公于大城官署敬呈二律·其二
作者：查慎行
朝代：清
体裁：七言律诗

秩宗兼职领司空，畿辅行看奏禹功。忆送毡车冲朔雪，重来冰署坐春风。何人爱士同迂叟，从此归田望醉翁。准备篮舆候三径，先传乡信到江东。
奉送少司马杨公予告养亲四首·其一
作者：查慎行
朝代：清
体裁：七言律诗

圣朝孝治在敦伦，诏许还乡为养亲。平格巳推黄阁老，行期先报白头人。卷舒在我何关命，进退无惭好乞身。此日魏舒仍襆被，却从去国始知贫。